title: Autoilun historia Suomessa

text: Ensimmäinen yritys autonomistajien valtakunnallisen järjestön perustamiseksi tehtiin vuonna 1915, mutta vasta vuonna 1919 perustettiin Helsingissä Suomen Automobiiliklubi. Sen jäsenet kuuluivat pääosin yhteiskunnan yläluokkaan, ja tämän mukaisesti klubin käyttökieli oli ruotsi. Autojen määrän kasvaessa perustettiin vuonna 1926 Maaseudun Autonomistajien Liitto ja vuonna 1927 Yleinen Autoliitto. Taksiautoilijoiden järjestäytyminen alkoi vuonna 1922, jolloin helsinkiläiset henkilövuokra-autoilijat perustivat Helsingin Autonkuljettajayhdistyksen. Pian syntyi vastaavia yhdistyksiä muihinkin kaupunkeihin, ja vuonna 1926 koko maan vuokra-autoilijoiden yhdyssiteeksi perustettiin Suomen Autoilijain Liitto (SAL). Turussa perustettiin vuonna 1936 Henkilö- ja Kuorma-autoliikennöitsijäin Liitto (HKL), josta nykyinen Suomen Kuljetus ja Logistiikka SKAL laskee historiansa alkavaksi. HKL:n osapuolet eriytyivät omiksi liitoikseen, kun vuonna 1955 perustettiin Suomen Taksiliitto ja Suomen Kuorma-autoliitto.


title: Autoilun historia Suomessa

text: Autokaupan vilkastuminen ja sen taloudellisen merkityksen kasvu johti siihen, että Suomen autokauppiaat perustivat Suomen Automobiilikauppiaiden Yhdistyksen vuonna 1924. Monien vaiheiden jälkeen se muuttui vuonna 1955 nykyiseksi Autotuojat ry:ksi. Linja-autoliikennöitsijöiden kattojärjestöksi perustettiin vuonna 1928 Suomen Linja-autoliikennöitsijäin Liitto (vuodesta 1944 Linja-autoliitto). Autokorjaamoalan järjestyminen tapahtui huomattavasti autoliikkeitä myöhemmin; vuonna 1933 perustettiin Suomen Autokorjaamojen Liitto (vuodesta 1950 Autoalan Keskusliitto). Suomalaisten autokoulujen omistajat järjestyivät vuonna 1938 Suomen Autokoulujen Omistajain ja Opettajain Liitoksi, joka lyhensi nimensä Suomen Autokoululiitoksi vuonna 1946.


title: Autoilun historia Suomessa

text: Auto, tiestö, liikenne ja matkailu olivat Suomessa esillä julkisessa sanassa jo 1900-luvun alussa, jolloin sanomalehdet julkaisivat satunnaisesti artikkeleita näistä aiheista. Ensimmäinen suomalainen autoihin keskittynyt lehti oli vuosina 1923–1924 ilmestynyt, Erik Heinosen julkaisema "Moottori"-lehti, jota ilmestyi kuusi numeroa. Suomen Automobiiliklubi aloitti saman nimisen, kerran kuussa ilmestyvän lehden julkaisemisen vuonna 1925. Maaseudun Autonomistajien Liitto julkaisi vuodesta 1928 "MAL"- ja Yleinen Autoliitto vuodesta 1930 "Auto"-lehteä. Näiden järjestöjen yhdistyessä vuonna 1966 myös lehdet yhdistettiin "Auto ja liikenne" -lehdeksi, joka puolestaan sulautettiin vuonna 1972 Autoliiton "Moottori"-lehteen. Ensimmäinen autoalan yrityslehti oli Korpivaara Oy:n vuodesta 1928 julkaisema "Automies", joka oli pitkään vanhin Suomessa ilmestynyt autoliikkeen asiakaslehti. Oy Volvo-Auto Ab alkoi julkaista "Volvo-viestiä" vuonna 1932 ja Oy Ford Ab "Ford-uutisia" vuonna 1936. Pitkien perinteiden lehti on myös Autoteknikkojen Liiton vuodesta 1933 julkaisema "Suomen Autolehti", joka on keskittynyt autoalan teknisiin kysymyksiin.


title: Autoilun historia Suomessa

text: Suomen ensimmäisenä auto-onnettomuutena on yleisesti pidetty tapausta, jossa henkilöauto vuonna 1907 ajoi Helsingin Rautatientorilla päin lyhtypylvästä. Merkille pantavaa oli, että auton kuljettaja oli alkoholin vaikutuksen alaisena ja joutui sairaalahoitoon. Ensimmäiset luotettavat tiedot Suomessa sattuneista tieliikenneonnettomuuksista ovat vuodelta 1931, jolloin sosiaaliministeriöön perustettu sosiaalinen tilastotoimisto alkoi laatia koko maan kattavia vahinkotilastoja. Tuona vuonna sattui yhteensä 3 267 tieliikenneonnettomuutta, joissa kuoli 119 ja loukkaantui 1 047 ihmistä. Vuoteen 1940 mennessä tilastoitiin vain moottoriajoneuvovahingoissa kuolleet, siitä lähtien kaikissa tieliikennevahingoissa kuolleet henkilöt. Vuonna 1950 rekisteröitiin jo 8 431 tieliikenneonnettomuutta, joissa sai surmansa 375 ja loukkaantui 3 224 henkilöä. Maaseudun Autoliiton aloitteesta perustettiin vuonna 1929 Liikennekulttuurikomitea, joka seuraajaksi tuli vuonna 1938 Tapaturmantorjunta ry:n liikennejaos (Talja).


title: Autoilun historia Suomessa

text: Vuonna 1919 voimaan tulleella kieltolailla oli oma vahva vaikutuksensa 1920-luvun ja 1930-luvun alun tieliikenteeseen. Laivoilla maahantuotu laiton alkoholi oli saatava levitetyksi sitä tarvitseville kautta maan, mikä synnytti kokonaan uuden ammattikunnan, pirtun salakuljettajat. Nämä suosivat suuria ja tehokkaita, pääasiassa amerikkalaisia henkilöautoja. Tämän vuoksi poliisi tarkasti autoja etenkin satamista sisämaahan johtaneilla teillä. Kun pysäytysmerkit eivät auttaneet, poliisi otti käyttöön tien poikki levitettävät piikkimatot. Salakuljettajien jäädessä poliisin haaviin heidän autonsa takavarikoitiin ja huutokaupattiin, mutta yleensä salakuljettajat ostivat menettämänsä autot takaisin ja jatkoivat toimintaansa entiseen tapaan. Salakuljetuksen ohella yleistyivät myös muut rikokset, kuten päihtymykset julkisella paikalla, pahoinpitelyt, varkaudet ja näpistykset sekä ampuma-aserikokset. Takavarikoidun alkoholin määrän vuosi vuodelta kasvaessa kieltolaki todettiin epäonnistuneeksi ja se kumottiin huhtikuussa 1932.


title: Autoilun historia Suomessa

text: Kansainvälisen poliittisen tilanteen kiristyminen 1930-luvun aikana pakotti myös Suomen varautumaan mahdolliseen sotaan. Vuonna 1930 annettiin sotatilalaki, jonka nojalla valtion viranomaiset saattoivat sotatilan vallitessa ottaa käyttöönsä moottoriajoneuvot, polkupyörät, laivat, junat ja lentokoneet varaosineen ja tarpeineen, sekä "puolustuskuntoisuuden ylläpitämiseksi tarpeelliset" yritykset. Autojen osalta tämä tarkoitti korjaamojen, autotarvikeliikkeiden ja huoltoasemien ottamista maanpuolustuksen valvontaan tai käyttöön. Vuonna 1933 säädetyn lain nojalla katsastusmiesten velvollisuudeksi tuli arvioida autojen sopivuus puolustusvoimien käyttöön. Mikäli auton katsottiin kelpaavan liikekannallepanossa otettavaksi, sen rekisteriotteeseen tehtiin merkintä "sotilastarkoituksiin kelpoinen". Kelpoisuus perustui auton kunnon ohella kyseisen automerkin yleisyyteen ja siten oletettuun huoltovarmuuteen. Autojen otto liikekannallepanossa määrättiin toimeenpantavaksi suojeluskuntapiireittäin, kuten miesten ja hevostenkin.


title: Autoilun historia Suomessa

text: Toinen maailmansota syttyi 1. syyskuuta 1939, ja Suomessa reagoitiin tilanteeseen nopeasti julistamalla jo 4. syyskuuta nestemäiset polttoaineet säännöstelyn alaisiksi. Käytännössä tämä merkitsi yksityisautoilun loppumista ja ammattiliikenteen tuntuvaa supistumista. Tiukalla säännöstelyllä Suomen polttoainevarat saatiin riittämään talvisodan yli. Lokakuussa 1939 julistettiin yleinen liikekannallepano, mutta käytännössä autojen otto puolustusvoimien tarpeisiin ei ollut mitenkään johdonmukaista ja se jakautui hyvin epätasaisesti maan eri osiin. Puolustusvoimien käyttöön otetut autot palvelivat sodan aikana lähinnä rintamajoukkojen huollossa. Talvisodan päätyttyä kaikki suinkin käyttöön saadut autot tarvittiin siirtoväen evakuointiin.


title: Autoilun historia Suomessa

text: Moskovan rauhan solmiminen maaliskuussa 1940 ei merkinnyt paluuta normaaliin rauhantilaan, vaan jokseenkin kaikki säännöstely jatkui ja monilta osin kiristyikin. Yhä jatkuva ja paheneva polttoainepula pakotti liikenteessä olevien autojen osalta siirtymään välirauhan aikana korvaavien polttoaineiden käyttöön. Puusta ja puuhiilestä polttokelpoista kaasua kehittäviä laitteistoja oli suunniteltu varsinkin Ruotsissa, josta saatiinkin asiantuntija-apua. Kaasutinlaitteisto oli melko yksinkertainen ja sovitettavissa pienehköin muutoksin bensiinimoottoriin. Painava kaasunkehitin, "häkäpönttö", kuitenkin rasitti autoa ja heikensi sen suorituskykyä, ja polttoaine, paperisäkkeihin pakatut puupilkkeet, veivät autossa tilaa.


title: Autoilun historia Suomessa

text: Säännöstely jarrutti liikenteen ja koko yhteiskunnan kehitystä vielä pitkään sotien jälkeen, mutta kaikista liikennemuodoista maantieliikenne elpyi nopeimmin. Häkäpöntöistä voitiin luopua vuosien 1947–1948 aikana ja samaan aikaan maanteillä alkoi sodan kokeneiden autojen ohella jälleen näkyä myös uusia autoja. Kuitenkin vielä 1950-luvun alussa yli puolet koko Suomen autokannasta oli peräisin sotia edeltäneeltä ajalta. Sotia seuranneina vuosina Suomen autokanta muuttui amerikkalaisesta eurooppalaiseksi ja olympiavuonna 1952 autojen kokonaismäärä Suomessa ylitti maagisena pidetyn 100 000 kappaleen rajan. Tuolloin Suomessa oli yksi auto jokaista 40 asukasta kohti. Vuoden 1952 erikoisuus oli 552 käytetyn yhdysvaltalaisen Checker-auton hankinta, jolla pyrittiin helpottamaan etenkin Helsingin taksipulaa. Sadantuhannen rekisterissä olevan henkilöauton raja ylittyi vuonna 1956.


title: Autoilun historia Suomessa

text: Sotien jälkeisten vuosien uusia henkilöautomerkkejä olivat neuvostoliittolaiset Moskvitš ja Pobeda sekä hieman myöhemmin tulleet itäsaksalaiset IFA ja EMW. Ennen sotia Suomessa melko harvinaisten brittiläisten merkkien – muiden muassa Austin, Morris, Hillman ja Vauxhall – osuus nousi samaan aikaan huomattavasti. Myös tšekkiläistä Škodaa oli tuotu Suomeen jo vuosina 1938–1939, mutta yleiseksi se alkoi tulla vasta 1940-luvun lopulla. 1950-luvun alusta lähtien halutuin automerkki olisi ollut saksalainen Volkswagen, mutta sen yleistymistä haittasi vaikea saatavuus. Suomen autokannan kasvun tuolloinen kanavoituminen enimmäkseen brittiläisiin ja itäeurooppalaisiin merkkeihin selittyy enemmän sillä, että niitä oli saatavilla, kuin sillä, että ne olisivat olleet teknisesti tai muilta ominaisuuksiltaan ylivertaisia muihin autoihin verrattuina.


title: Autoilun historia Suomessa

text: Suomalaisen autokannan muotoutumiseen vaikutti myös se, että uusien autojen kehittely kulki Atlantin eri puolilla täysin eri suuntiin. Yhdysvalloissa rakennettiin suuria, paljon halpaa polttoainetta kuluttavia maantielaivoja ja niiden muotoilussa otettiin vaikutteita jopa lentokoneista, kun taas eurooppalaiset valmistajat keskittyivät yksinkertaisiin, pieniruokaisiin ja hankintahinnaltaan edullisiin kansanautoihin. Amerikkalaisten autojen varusteeksi noihin aikoihin yleisesti tulleilla automaattivaihteistoilla ei juuri ollut käyttöä Suomen – tai ylipäätään muunkaan Euroopan – sodan runtelemilla tai muutoin kehnoilla teillä ja enimmäkseen lyhyehköillä ajomatkoilla.


title: Autoilun historia Suomessa

text: Vuoden 1954 lopussa Suomen yleisimmät henkilöautomerkit olivat Ford (11 633 kpl), Chevrolet (5 146 kpl), Volkswagen (3 946 kpl), Škoda (3 513 kpl) ja IFA (2 882 kpl). Fordeista valtaosa oli yhdysvaltalaisvalmisteisia, mutta brittiläisten ja länsisaksalaisten Fordien osuus oli kasvussa. Kaikista maaliskuun lopussa 1955 rekisterissä olleista autoista henkilöautojen osuus oli tuolloin 58,9 prosenttia (72 809 kpl), kuorma-autojen 28,2 prosenttia (34 895 kpl), pakettiautojen 8,3 prosenttia (10 249 kpl), linja-autojen 3,3 prosenttia (4 108 kpl), erikoisautojen 1,2 prosenttia (1 444 kpl) ja seka-autojen enää 0,1 prosenttia (125 kpl).


title: Autoilun historia Suomessa

text: Uusi sodanjälkeinen suomalainen automerkki oli Vanaja, ja tämän merkkisiä kuorma-, linja- ja erikoisautoja valmistui vuosina 1948–1971 runsaat 7 000 kappaletta. Ulkomaisten kuorma- ja pakettiautojen sekä linja-auton alustojen tuontisäännöstelystä luovuttiin lokakuussa 1957. Keski- ja Etelä-Euroopassa 1950-luvun jälkipuoliskolla suosituiksi tulleet kääpiöautot eivät koskaan yleistyneet Suomessa. Linja-autonkorien valmistaja Oy Uusi Autokoriteollisuus Ab rakensi vuonna 1957 Wiima-merkkisen kääpiöauton prototyypin, joka on sittemmin kadonnut. Vuonna 1960 Suomessa oli yksi auto jokaista 17 henkilöä kohti, kun Ruotsissa autotiheys oli yksi auto kuutta asukasta kohti.


title: Autoilun historia Suomessa

text: Autojen määrä Suomessa oli ennen 1960-lukua alhainen ja keskittyi pääasiassa Etelä-Suomeen. Maaseudulla autoja oli keskimäärin yksi kappale kylää kohden. Autojen suosio alkoi kasvaa 1950-luvulla. Autovero oli alun perin valtion keino hillitä valuutan valumista maasta pois. Ensimmäinen autovero tuli 1958. Henkilöautojen maahantuonti oli säännösteltyä ja tuontiluvan varaista vuoteen 1962 asti, kunnes maahantuonti vapautui. Samana vuonna ilmestyivät ensimmäiset veronkiertokokeilut, niin sanotut piilofarmarit, jotka myytiin ilman takapenkkiä, mutta joihin ostaja sai asentaa itse takapenkin. Vastaavaa veronkiertoa tapahtui aina 2000-luvulle saakka. Suomen myydyin auto oli Volkswagen Kupla lähes koko 1960-luvun. Japanilaisten autojen maahantuonti Suomeen käynnistyi 1960-luvun aikana. Tuolloin tulivat mm. Datsun, Toyota, Mazda ja Honda. Japanilaisten autojen tulo ja myynnin kasvu supistivat etenkin brittiläisten merkkien menekkiä. Vuonna 1965 rikottiin ensimmäisen kerran 100 000 ensirekisteröidyn henkilöauton raja. Loppuvuodesta 1969 alkoi Saab-henkilöautojen kokoonpano Uudessakaupungissa. Vuosikymmenen aikana rekisterissä olevien henkilöautojen määrä moninkertaistui: kun vuoden 1960 alussa Suomessa oli reilut 160 000 rekisteröityä henkilöautoa – joukossa jopa 1920-luvulta peräisin olleita autoja –, niitä oli vuosikymmenen päättyessä runsaat 643 000. Samalla autojen keski-ikä oli laskenut, kun vanhoja autoja oli poistettu käytöstä. Puolen miljoonan rekisterissä olevan henkilöauton raja ylittyi vuonna 1966. Vuoden 1970 lopussa Suomessa oli rekisterissä 711 968 henkilöautoa, 56 707 pakettiautoa, 46 195 kuorma-autoa, 8 116 linja-autoa ja 5 024 erikoisautoa.


title: Autoilun historia Suomessa

text: Autot nähtiin edistyksellisimpänä kulkumuotona 1960- ja 1970-luvulla, ja Suomessakin toteutettiin silloin hyväksi katsottua autoistumisen ihannetta. Siihen aikaan Suomeen rakennettiin suuri määrä uusia teitä, ja henkilöautojen määrä alkoi lisääntyä. Tämä kehitys katkesi 1970-luvun öljykriisiin, jolloin joukkoliikenteen alasajo pysähtyi ja sitä alettiin suosia poliittisessa päätöksenteossa. Öljykriisin myötä dieselmoottori yleistyi myös henkilö- ja pakettiautoissa. Suomen myydyin auto oli 1970-luvulta 1980-luvulle neuvostoliittolainen Lada. Brittiläisten autojen markkinaosuus putosi 1970-luvun aikana yli neljäsosasta alle viiden prosentin; samalla ajanjaksolla japanilaisten autojen osuus rekisteröidyistä henkilöautoista kasvoi kahdeksasta prosentista 20 prosenttiin. Vuonna 1976 rikkoutui miljoonan ajoneuvorekisterissä olevan henkilöauton raja.


title: Autoilun historia Suomessa

text: Sotien jälkeisistä vuosista lähtien Suomen henkilöautokannan vuotuinen nettolisäys oli keskimäärin 10–20 prosenttia, kunnes tilanne tasaantui 1970-luvun alkuvuosina. Lievä notkahdus koettiin vuonna 1968, jolloin alijäämäisestä maksutaseesta huolestunut valtiovalta julisti lyhtyaikaisen autojen tuontikiellon. 1970-luvun loppupuolen ja 1980-luvun ajan nettolisäys liikkui 4–5 prosentissa. 1990-luvun alun laman jälkeen lisäys on ollut vuosittain enää vain 1–3 prosentin luokkaa.


title: Autoilun historia Suomessa

text: Henkilöautojen määrän lisääntyessä autoistuminen muuttui yhä näkyvämmin osaksi yhteiskunnallista keskustelua, ja vuonna 1969 Liikennepoliittinen yhdistys Enemmistö julkaisi kirjasen "Alas auton pakkovalta". Kirjan tekijöiden mielestä autot olivat alkaneet liiaksi hallita liikennejärjestelmien ja koko yhteiskunnan kehittämistä. Kirjanen oli tarkoitettu pamfletiksi, mutta se otettiin vakavasti myös yksityisautoilun kannattajien piirissä. Osittain tämän pohjalta Paasion hallitus asetti keväällä 1972 ensimmäisen parlamentaarisen liikennekomitean, joka työskenteli vuoteen 1975 saakka. Komitea laati ehdotukset muiden muassa liikenneturvallisuustyön organisoinnista ja nopeusrajoituksista sekä ehdotukset uudeksi tieliikennelaiksi ja laiksi ajoneuvojen rakenteesta ja varusteista. Eduskunta hyväksyi uuden, pitkään valmistellun tieliikennelain huhtikuussa 1981, ja laki astui voimaan huhtikuun alussa 1982.


title: Autoilun historia Suomessa

text: Suomen Gallup teki vuonna 1982 selvityksen henkilöautojen omistuksesta eri sosiaaliryhmiin kuuluvissa talouksissa. Selvityksen mukaan johtavassa asemassa olevien henkilöiden kotitalouksista omisti henkilöauton 79 prosenttia, toimihenkilötalouksista 73 prosenttia, maanviljelijöiden talouksista 68 prosenttia ja työväestön kotitalouksista 65 prosenttia. Rekisterissä ollut henkilöautokanta jakaantui eri sosiaaliryhmien kesken siten, että työväestöön kuuluvat omistivat henkilöautoista 45 prosenttia, toimihenkilöt 31 prosenttia, johtavassa asemassa olevat 15 prosenttia ja maanviljelijät yhdeksän prosenttia.


title: Autoilun historia Suomessa

text: Tiestön kehittyessä ja ajonopeuksien kasvaessa alettiin kiinnittää huomiota autojen turvallisuuteen tai silloin pikemminkin turvattomuuteen. 1970-luvulle tultaessa liikenneonnettomuuksissa sai Suomessa surmansa yli tuhat henkilöä vuodessa. Korkeimmillaan luku oli vuonna 1972, jolloin tieliikenteessä kuoli 1156 henkilöä. Onnettomuuksissa loukkaantuneiden määrä oli suurimmillaan vuonna 1970, jolloin eriasteisia vammoja sai tieliikenteessä 16 028 henkilöä. Synkät onnettomuusluvut saivat myös presidentti Urho Kekkosen puuttumaan liikenneturvallisuuteen vuoden 1973 uudenvuodenpuheessaan.


title: Autoilun historia Suomessa

text: Tiekohtaisten nopeusrajoitusten käyttöönoton lisäksi autojen turvallisuutta parannettiin lainsäädännöllä. 1970- ja 1980-luvuilla toteutettuja henkilöautoja koskevia määräyksiä olivat sekarengastuksen – rakenteeltaan tai mitoiltaan erilaisten renkaiden samanaikaisen käytön – kieltäminen vuonna 1970, talvirenkaiden käyttöpakko joulukuun alusta helmikuun loppuun vuonna 1978, turvavöiden määrääminen pakollisiksi henkilöautojen etuistuimille vuonna 1971 ja takaistuimelle vuonna 1981 sekä niiden käyttöpakko etuistuimilla vuonna 1975 ja takaistuimella vuonna 1987. Varoituskolmio tuli autojen pakolliseksi varusteeksi vuonna 1972. Liikenneturvallisuustyöhön keskittyneen Tapaturmantorjunta ry:n liikennejaoksen (Talja) seuraajaksi perustettiin vuonna 1971 Liikenneturva. Ajovalojen käyttö autoissa ja muissa moottoriajoneuvoissa kaikkina vuorokaudenaikoina säästä riippumatta tuli pakolliseksi uuden tieliikennelain nojalla. Vuonna 1967 perustettu Vakuutusyhtiöiden liikenneturvallisuustoimikunta (VALT) asetti 1970-luvun alussa Suomen jokaiseen lääniin tutkintalautakunnat, joiden tehtävänä oli selvittää jokaiseen kuolemaan johtaneeseen tieliikenneonnettomuuteen myötävaikuttaneet tekijät ja laatia niiden pohjalta suositukset liikenneturvallisuuden parantamiseksi ja vastaavien onnettomuuksien välttämiseksi tulevaisuudessa.


title: Autoilun historia Suomessa

text: Suomessa autojen kokonaismäärä kasvoi voimakkaimmin 1960-luvun lopulla keskimäärin 10 prosentin vuosivauhdilla. 1970- ja 1980-lukujen aikana henkilöautokannan nettolisäys oli keskimäärin viisi prosenttia vuodessa. Vuonna 1985 rikottiin 1,5 miljoonan rekisterissä olevan henkilöauton raja. Henkilöautojen rekisteröinti saavutti huippunsa Suomessa 1980-luvun lopussa, jolloin autokauppa kävi miltei ylikierroksilla. Vuonna 1989 Suomessa rekisteröitiin 176 771 uutta henkilöautoa. Vuoden 1990 lopussa Suomen ajoneuvorekisterissä oli 1 926 326 henkilöautoa (388 henkilöautoa 1000 asukasta kohti), joista kymmenen yleisintä merkkiä (Toyota, Nissan/Datsun, Ford, Opel, Lada, Volvo, Volkswagen, Saab, Fiat ja Mazda) kattoivat noin kolme neljännestä. Pakettiautoja oli rekisterissä 207 226, kuorma-autoja 54 269, linja-autoja 9 287 ja erikoisautoja (mm. sairas-, palo-, ruumis-, hinaus-, huolto- ja matkailuautot sekä auton alustalle rakennetut työkoneet) 20 621 kappaletta. Tuona vuonna henkilöautojen liikennesuorite oli 45,8 miljardia henkilökilometriä, mikä oli 84,3 prosenttia Suomen koko henkilökuljetussuoritteesta.


title: Autoilun historia Suomessa

text: 1990-luvun alun talouslaman vuoksi autojen myynti romahti muutamassa vuodessa niin, että vuonna 1993 uusia henkilöautoja rekisteröitiin vain 55 143 kappaletta. Tilanne johti henkilöautojen tarjonnan supistumiseen ja monien autoliikkeiden ajautumiseen konkurssiin, mutta toisaalta sen on jälkeenpäin katsottu selkeyttäneen automarkkinoita. Lamavuosina autokannan kehitys kääntyi muutamana vuonna jopa negatiiviseksi, koska uusia autoja rekisteröitiin vähemmän kuin vanhoja poistettiin käytöstä. Erään autoalan julkaisun päätoimittaja kirjoitti vuonna 1995, että "huumaava aika, jolloin autot olivat jakotavaraa, ei todennäköisesti koskaan palaa".


title: Autoilun historia Suomessa

text: 1990-luvulta lähtien autoistumiskehitys on taas päässyt vauhtiin. Tämä on näkynyt kaukana keskustoista sijaitsevien automarkettien rakentamisena, joukkoliikenteen matkustajakatona, kasvavana riippuvuutena autosta ja liikenneruuhkina. Autoistuminen on nähty viime aikoina välttämättömänä yhteiskunnan kehitystä tukevana seikkana maaseudulla. Suurissa kaupungeissa joukkoliikenteellä on erittäin merkittävä asema liikenteessä.


title: Autoilun historia Suomessa

text: Tieliikenteessä kuolleiden määrä putosi Suomessa vuonna 2003 alle neljänsadan; vastaavalla tasolla se oli ollut edellisen kerran yli puoli vuosisataa aiemmin, vuonna 1952. Tämä oli seurausta paitsi määrätietoisesta liikenneturvallisuustyöstä, myös autojen passiivisen turvallisuuden kohentumisesta. Yhä useammassa Suomessa uutena myytävässä autossa oli vakiovarusteena lukkiutumattomat jarrut, ajonvakautusjärjestelmä ja matkustamon turvatyynyt. Myös aiemmin ylellisyytenä pidetyt ajomukavuutta lisäävät varusteet, kuten ilmastointilaite ja ajotietokone, tulivat saataville myös markkinoiden edullisimpiin automalleihin. Samaan aikaan kasvavana huolenaiheena on kuitenkin ollut suomalaisten heikentynyt ajotaito, mikä on seurannut tuudittautumisesta auton turvavarusteiden antamaan suojaan.


title: Autoilun historia Suomessa

text: Suomessa käytössä olevien autojen keski-ikä on 1990-luvulta lähtien noussut siten, että 2010-luvulla se on eurooppalaisittain varsin korkea. Henkilöautot poistetaan Suomessa käytöstä keskimäärin lähes 20 vuoden ikäisinä. Valtiovalta on pyrkinyt vauhdittamaan autokannan muuttumista ympäristöystävällisemmäksi niin kutsutulla romutuspalkkiolla. Tämä tarkoittaa sitä, että auton ostaja saa alennuksen uuden auton hinnasta, jos hän luovuttaa samalla romutettavaksi omistamansa, vähintään kymmenen vuotta vanhan auton. Kokeilu toteutettiin ensimmäisen kerran vuonna 2015 ja se otettiin uudelleen käyttöön vuonna 2018.


title: Autoilun historia Suomessa

text: Suomessa oli vuonna 2000:Lisäksi oli moottoripyöriä noin 88 000.


International Indian Film Academy Awards, lyhyemmin IIFA Awards, on International Indian Film Academyn vuosittain järjestämä palkintogaala, jossa palkitaan Intian hindinkielisen elokuvateollisuuden ammattilaisia. Se perustettiin vuonna 2000 ja järjestetään joka vuosi eri maassa.


title: Judy et cie

text: Judy et Cie on belgialainen euroviisuiskelmä vuodelta 1976. Hollannin Haagissa pidettyjen kisojen tulos oli tällä laululla kahdeksas sija 68 saavutetulla pisteellä. Laulun esitti ranskaksi Pierre Rapsat.


title: Judy et cie

text: Tyylilajiltaan varsin mollivoittoinen laulu kuvaa yksinäisen ja perheettömän, mutta sosiaalisesti korkeasti arvostetun seurapiirinaisen elämää ja tämän kokemaa elämäntuskaa, mahdollisesti viitaten Marilyn Monroeen.


title: Judy et cie

text: Samana vuonna 1976 sekä Markku Aro että Danny levyttivät Vexi Salmen tekemän suomenkielisen käännöksen nimellä ”Judy, Judy”.


title: Vladko Maček

text: Vladko Maček (20. heinäkuuta 1879 Jastrebarsko, Itävalta-Unkari – 15. toukokuuta 1964 Washington, Yhdysvallat) oli kroatialainen poliitikko, joka toimi Kroatian talonpoikaispuolueen johtajana vuodesta 1928 kuolemaansa asti. Edeltäjänsä Stjepan Radićin tavoin hän ajoi Jugoslaviaan kuuluneelle Kroatialle itsehallintoa. Toisen maailmansodan jälkeen Maček eli maanpaossa.


title: Vladko Maček

text: Maček liittyi Kroatian talonpoikaispuolueeseen vuonna 1905, jolloin Kroatia kuului vielä Itävalta-Unkariin. Hänet valittiin vuonna 1920 Jugoslavian perustuslakia säätävän kansalliskokouksen jäseneksi. Hänestä tuli puolueensa puheenjohtaja vuonna 1928, kun puolueen perustanut Radić murhattiin. Kroatian talonpoikaispuolue oli tuolloin muutosvaiheessa. Alkujaan se oli ollut talonpoikien asiaa ajanut sosiaalinen liike, mutta muuttui vähitellen keskiluokan ja älykköjen hallitsemaksi nationalistiseksi puolueeksi, joka vastusti serbien hallitsevaa asemaa Jugoslavian valtiossa ja kannatti maan muuttamista liittovaltioksi. Kuningas Aleksanteri I:n ryhdyttyä hallitsemaan diktatorisesti Maček joutui olemaan vangittuna vuosina 1929–1930 ja 1933–1934.


title: Vladko Maček

text: Aleksanterin kuoleman jälkeen sijaishallitsija Paulin kaudella maassa ryhdyttiin taas järjestämään vaaleja, ja talonpoikaispuolue sai Kroatian alueella ylivoimaisen kannatuksen vuosien 1935 ja 1939 parlamenttivaaleissa. Elokuussa 1939 Maček sai neuvoteltua pääministeri Dragiša Cvetkovićin kanssa kompromissin, jonka mukaan Kroatia saisi autonomian ja oman parlamentin sekä edustuksen Jugoslavian hallitukseen. Maček nimitettiin jo samassa kuussa Jugoslavian varapääministeriksi. Hallituksen jäsenenä hän hyväksyi vastentahtoisesti Jugoslavian liittymisen Antikomintern-sopimukseen 25. maaliskuuta 1941. Kun sotilasvallankaappaus kaksi päivää myöhemmin syrjäytti sijaishallitsija Paulin, Maček sai pitää ministerinpaikkansa myös uudessa hallituksessa. Saksan vallatessa Jugoslavian huhtikuussa 1941 Maček ei lähtenyt maanpakoon, mutta hän kieltäytyi tarjouksesta ryhtyä Saksan alaisen nukkehallituksen johtoon, ja vetäytyi julkisesta toiminnasta. Hän joutui olemaan syksystä 1941 seuraavaan kevääseen vangittuna ja sitten kotiarestissa aina toisen maailmansodan loppuun asti.


title: Vladko Maček

text: Kommunistien tultua valtaan sodan jälkeen vuonna 1945 Maček pakeni ensin Pariisiin ja lopulta Washingtoniin Yhdysvaltoihin, jossa myös kuoli. Hänet uudelleenhaudattiin Zagrebiin vuonna 1996.


title: Max Georg von Twickel

text: Max Georg von Twickel (22. elokuuta 1926 – 28. marraskuuta 2013) oli saksalainen roomalaiskatolinen piispa. Hänet vihki papiksi Münsterin hiippakuntaan Michael Keller 6. elokuuta 1952, ja hänet nimitettiin Münsterin vihkipiispaksi sekä Luguran titulaaripiispaksi 18. tammikuuta 1973. Piispaksi vihkiminen seurasi 24. helmikuuta. Pääkonsekraattorina toimi Heinrich Tenhumberg, jota avustivat Heinrich Baaken ja Laurenz Böggering.


title: Max Georg von Twickel

text: Von Twickel jäi eläkkeelle 6. heinäkuuta 2001.


title: Nur Muhammad Taraki

text: Nur Muhammad Taraki (15. heinäkuuta 1917 – noin 9. lokakuuta 1979) oli afganistanilainen poliitikko ja valtiomies kylmän sodan aikana. Hän toimi maansa presidenttinä ja pääministerinä 1978–1979. Toistuvista yrityksistä huolimatta Taraki ei pystynyt koko hallituskautenaan vakuuttamaan Neuvostoliittoa puuttumaan Afganistanin sisällissotaan palauttaakseen järjestyksen.


title: Nur Muhammad Taraki

text: Taraki syntyi lähellä Kabulia ja opiskeli Kabulin yliopistossa, jonka jälkeen hän aloitti poliittisen uransa toimittajana. Myöhemmin hänestä tuli yksi Afganistanin kansandemokraattisen puolueen (PDPA) perustajajäsenistä ja hänet valittiin puolueen pääsihteeriksi ensimmäisessä kongressissa. Hän oli ehdokkaana vuoden 1965 Afganistanin parlamenttivaaleissa, mutta ei päässyt kansanedustajaksi. Vuonna 1966 hän julkaisi ensimmäisen numeron puolueen sanomalehteä "Khalqia", mutta Afganistanin hallitus lopetti sen pian. Mir Akbar Khaibarin murha johti Tarakin yhdessä Hafiz Allah Aminin (vallankumouksen järjestäjän) ja Babrak Karmalin kanssa aloittamaan vallankumoukseen ja kommunistisen Afganistanin demokraattisen tasavallan perustamiseen. Taraki käynnisti maareformin 1. tammikuuta 1978, mikä osoittautui erittäin epäsuosituksi ja muut hänen hallituksensa uudistukset johtivat epävakauteen, joka johti Afganistanin sisällissotaan.


title: Nur Muhammad Taraki

text: Vuonna 1978 presidentti Muhammad Daud Khan syrjäytettiin ja surmattiin. Seuranneessa kaaoksessa Nur Muhammad Taraki nousi hänen seuraajakseen. Hänen diktaattorimainen hallintatapansa ja maan voimakas ajaminen kohti yksipuoluevaltiota johtivat muslimimaan epävakauteen. Pääministeri Hafiz Allah Amin syrjäytti Tarakin vallankaappauksella 14. syyskuuta 1979. Taraki surmattiin pian tämän jälkeen.


title: Edwin Roxburgh

text: Edwin Roxburgh (s. 1937 Liverpool) on brittiläinen säveltäjä, oboisti, kapellimestari ja pedagogi. Hän on säveltäjänä voittanut muun muassa British Academy Awardin oboekonsertostaan "An Elegy for Ur". Hän on opettanut Royal College of Musicissa ja toiminu pääoboistina Sadlers Wells Operassa. Hän on myös solisti, joka on pitänyt maansa ensiesityksiä Luciano Berion ja Heinz Holligerin teoksista. Hän on lisäksi ollut jäsenenä Menuhin Festival Orchestrassa.


title: Edwin Roxburgh

text: Roxburgh on kapellimestarina kantaesittänyt suuren määrän teoksia aluksi perustamansa Twentieth Century Ensemblen ja sittemmin useiden maansa johtavien orkesterien kanssa. Palveluksistaan kamarimusiikin alalla Roxburgh sai vuonna 1980 Cobbett Medalin.


title: Adventtilaulu

text: Adventtilaulu ("Tiellä ken vaeltaa") on Juhani Forsbergin vuonna 1967 kirjoittama kristillinen laulu, joka on myös nykyisessä, vuonna 1986 hyväksytyssä suomalaisessa virsikirjassa virsi numero 15.


title: Adventtilaulu

text:
Laulu julkaistiin ensimmäisen kerran Forsbergin vuosina 1967–1968 julkaisemassa kaksiosaisessa kokoelmassa "Nuoren seurakunnan veisuja", ja julkisesti se esitettiin ensimmäisen kerran Helsingin seurakuntien adventtitapahtumassa vuonna 1967. Myöhemmin se on julkaistu Nuoren seurakunnan veisukirjassa, ja vuonna 1986 se hyväksyttiin
myös virsikirjaan.


title: Adventtilaulu

text: Laulun sanat liittyvät kaikissa Uuden testamentin evankeliumeissa esiintyvään kertomukseen Jeesuksen saapumisesta aasilla ratsastaen Jerusalemiin. Tapauksesta kertovat sekä ensimmäisen adventtisunnuntain että palmusunnuntain evankeliumitekstit, ja nimestään huolimatta Adventtilaulun katsotaankin sopivan adventin lisäksi myös palmusunnuntaihin.


title: Adventtilaulu

text: Jeesuksesta laulussa käytetty nimitys "muurarirabbi" viittaa Raamatun mainintoihin, joiden mukaan häntä oli Nasaretissa sanottu rakennusmieheksi tai rakennusmiehen pojaksi.


title: Adventtilaulu

text: Laulun on säveltänyt israelilainen Yossif Hadar. Sävelmä kuului alun perin kuului Moshe Dorin kirjoittamaan lauluun "Ruusujen ilta" ("Erev shel shoshanim"). Kirjoittaessaan Adventtilaulun Forsberg kuitenkin luuli sävelmää israelilaiseksi kansanlauluksi, ja sen mukaisesti vielä vuoden 1986 virsikirjaankin tuli virheellinen merkintä.


title: 'Abd a-Qadir Dagarwal

text: 'Abd a-Qadir Dagarwal (s. 1944) oli eversti ja Afganistanin kansallisen armeijan ilmavoimien laivueen johtaja, joka hyökkäsi Radio-TV-asemaan vuonna 1978 tapahtuneessa vallankumouksessa.


title: 'Abd a-Qadir Dagarwal

text: Hän syntyi vuonna 1944 Heratissa ja hän sai lentäjän koulutuksen Neuvostoliitossa. Ironisesti hän myös osallistui vuoden 1973 vallankumoukseen, joka loi Daoudin Afganistanin tasavallan, jota johti presidentti Muhammad Daud Khan. Hän toimi valtion johtajana kolme päivää vuonna 1978, kun Afganistanin Kansan demokraattinen puolue otti vallan ja julisti Afganistanin demokraattisen tasavallan perustetuksi.. Neuvostoliiton Afganistanista vetäytymisen jälkeen 1989 Qadir lähti maasta ja sai turvapaikan Bulgariasta


title: Muhammad Nadir Šah

text: Muhammad Nadir Šah (s. 9. huhtikuuta 1883 – k. 8. marraskuuta 1933) oli Afganistanin kuningas vuosina 1929–1933. Nadir nousi hallitsijaksi hänen joukkojensa voitettua entisen hallitsijan kapinalla syrjäyttäneen Habib Allah Kalakanin. Kapinan taustalla olivat olleet kuningas Aman Allah Khanin rajut uudistukset, joita Nadir toteutti huomattavasti maltillisemmin. Ulkovaltojen kuten Neuvostoliiton ja Britannian suhteen Nadirin Afganistan noudatti puolueettomuuspolitiikkaa. Joissakin piireissä brittiläismielisenä pidetty Nadir murhattiin marraskuussa 1933 ja valtaan nousi Nadirin poika Muhammad Zahir Šah.


title: Muhammad Nadir Šah

text: Muhammad Nadir Khan syntyi 9. huhtikuuta 1883 Brittiläisen Intian Dehradunissa. Nadir kuului Mosaheban-perheeseen ja Barzakai-klaaniin. Mosaheban-perheen kantaisä oli hallitsija Dust Muhammadin veli. Britit olivat karkottaneet hänen isoisänsä Afganistanista Intiaan vuonna 1879, mutta Muhammad Nadirin ollessa 18-vuotias hänen isoisänsä sai luvan emiiri 'Abd al-Rahmanila palata perheineen takaisin Afganistaniin. Perheen jäsenet saavuttivat tärkeitä asemia Afganistanin hovissa. Muhammad Nadir itse aloitti sotilasuran yleten kenraaliluutnantiksi vuonna 1912. Kuningas Aman Allah Khanin valtakauden alussa vuonna 1919 syttyi brittien vastainen kolmas afgaanisota, jonka aikana Nadir johti afgaanijoukkoja Kurramin laaksossa. Kurramissa afgaanien onnistui miltei vallata brittien hallussaan pitämä Thalin linnoitus. Lyhyen sodan saavutukset jäivät muuten pieniksi, mutta britit suostuivat sodan päättäneellä Rawalpindin sopimuksella antaa Afganistanin harjoittaa itsenäistä ulkopolitiikkaa. Sopimuksen allekirjoituspäivä 19. elokuuta tunnetaan nykyisin Afganistanin itsenäisyyspäivänä ja Muhammad Nadirin osallisuus teki hänestä sotasankarin. Sodan jälkeen Nadirista tuli Aman Allahin sotaministeri, mutta hänen välinsä hallitsijan kanssa huononivat myöhemmin. Nadir uskoi Aman Allahin ajamien uudistusten menevän liian pitkälle ja Aman Allah piti puolestaan Muhammad Nadiria vaarallisena etenkin, koska hänellä oli sodan aikana muodostunutta vaikutusvaltaa Afganistanin rajaseutujen heimojen parissa. Nadir joutui eroamaan marraskuussa 1923. Eronsa jälkeen hänet nimitettiin Afganistanin Ranskan lähettilääksi ja hän toimi virassaan marraskuuhun 1926. Nadir erosi virallisesti terveyssyistä myös lähettilään virastaan ja hän jäi Etelä-Ranskaan.


title: Muhammad Nadir Šah

text: Afganistanissa Aman Allahin uudistukset nostattivat hallitsijan vastaisia kapinoita, joista vaarallisimmaksi osoittautui tadžikkipäällikkö Habib Allah Kalakanin kapina Kabulin pohjoispuolella tammikuussa 1929. Aman Allah pakeni luovuttaen kruunun veljelleen 'Inajat Allahille, mutta hän hallitsi vain muutaman päivän ennen kuin Kalakani pakotti hänetkin luopumaan kruunustaan. Uusi tadžikkitaustainen hallitsija ei ollut etenkään Afganistanin paštujen mieleen ja Nadir palasi vapaaehtoisesta maanpaostaan Ranskasta kuultuaan Kabulin valtauksesta. Hän saapui ensin Intiaan ja edelleen Afganistanin rajaseudulle, jossa hän alkoi koota laškar-joukkoja. Nadirilla oli huomattava maine afgaanisodan ajoilta, minkä lisäksi hänellä oli tukenaan viisi veljeä tai velipuoltaan, joilla oli kaikilla vaikutusvaltaa heimojen parissa. Nadirin joukot hyökkäsivät kohti Kabulia kesällä 1929 ja kaupunki kukistui elokuussa. Antautunut Kalakani teloitettiin ja Nadir Khan huudettiin kuninkaaksi nimellä Nadir Šah.


title: Muhammad Nadir Šah

text: Hallitsijana Nadirin ensisijainen tavoite oli yhteiskuntarauhan ylläpitäminen. Elokuussa 1931 voimaan tullut perustuslaki pyrki lepyttelemään eri Afganistanin ryhmittymiä. Vanhoillisten ryhmien miellyttämiseksi sunnalaisesta islamista tehtiin valtionusko ja lakien edellytettiin olevan sopivia šarialain kanssa. Esimerkiksi alkoholista tuli näin laitonta. Monet heimot saivat puolestaan aiemmin menettämiään etuoikeuksiaan takaisin. Toisaalta myös uudistuksia ajaneilla ryhmittymillä oli vaikutusvaltaa etenkin pääkaupunki Kabulissa ja heitä varten perustuslakiin kuului esimerkiksi lehdistönvapaus. Eri ryhmien saamista myönnytyksistä huolimatta valta oli edelleen selvästi kuninkaan käsissä ja Nadir saattoi tehdä hienovaraisia, mutta uudistuksia. Vuonna 1931 avattiin Afganistanin keskuspankki ja Nadirin perustamasta Lääketieteellisestä oppilaitoksesta muodostui sittemmin Kabulin yliopisto. Lapsien oppivelvollisuus palautettiin, mutta maallisten koulujen ohella perinteiset uskonoppineiden koulut saivat jatkaa toimintaansa. Vanhoilliset huomioon ottaneet hienovaraisemmat uudistukset osoittautuivat kestävämmäksi, kuin Nadirin edeltäjien rajut ja nopeat uudistukset. Kuninkaan asemaa pönkitti myös Nadirin perustama keskushallintojohtoinen uusi armeija, jota käytettiin esimerkiksi ennen Kalakania tukeneiden tadžikkien kapinan kukistamiseksi vuonna 1930. Ulkopolitiikassa Nadir tasapainotteli brittien ja Neuvostoliiton välillä noudattaen tiukkaa puolueettomuuspolitiikkaa. Huhtikuussa 1930 Afganistanin puolelle paenneet uzbekkikapinalliset Neuvostoliitosta palautettiin ja tuki brittien puolella Durand-linjaa ajoittain kapinoiville heimoille lakkasi. Suurvaltadiplomatian ohella Afganistan solmi ystävyys- ja yhteistyösopimuksen Saudi-Arabian ja Irakin kanssa vuonna 1932.


title: Muhammad Nadir Šah

text: Puolueettomuuspolitiikkaan liittyi myös pitkään harjoitetun brittiläisvastaisen retoriikan lakkauttaminen. Historiansa takia monet afgaanit olivat syvästi brittiläisvastaisia. Nadir oli kuitenkin päässyt valtaan brittien hiljaisella tuella ja hänen vihjailtiinkin olevan brittiläismielinen. Erityisen brittiläisvastaisena tunnettiin Mosheban-perheen kanssa kiistoissa ollut Čarki-perhe, joka lopulta järjesti kuninkaan murhan. Nadir kuoli 8. marraskuuta 1933 nuoren opiskelijan ammuttua häntä Kabulissa. Kuninkaan kuoleman jälkeen Afganistania uhkasi sisällissota, sillä Nadirilla ei ollut nimitettyä virallista seuraajaa. Kuolleen hallitsijan vaikutusvaltaisen veljien olisi ollut helppo asettua toisiaan vastaan, mutta lopulta yhteisellä päätöksellä valtaistuimelle nostettiin sittemmin lähes 40 vuotta Afganistania hallinnut Nadirin poika Muhammad Zahir Šah. Nadirin mausoleumi sijaitsee Tepe Maranjan kukkulalla Kabulissa.


title: Kroatian talonpoikaispuolue

text: Kroatian talonpoikaispuolue (, HSS) on Kroatiassa toimiva konservatiivinen puolue.


title: Kroatian talonpoikaispuolue

text: Puolueen perustivat vuonna 1904 veljekset Ante ja Stjepan Radić. Puolue kannatti Kroatialle itsehallintoa, ja se oli Kroatian alueella kannatukseltaan ylivoimainen puolue koko 1900-luvun alkupuoliskon. Vuonna 1918 perustetussa Jugoslavian kuningaskunnassa se oli lähes jatkuvassa oppositiossa, ja arvosteli vallan keskittymistä serbeille. Puolueen johtaja Stjepan Radić murhattiin vuonna 1928, ja murhan seuraukset osittain johtivat kuningas Aleksanteri I:n vuonna 1929 suorittamaa vallankaappaukseen. Radićia seurasi puolueen johtajana Vladko Maček. HSS jatkoi oppositiossa aina vuoteen 1939, jolloin Kroatialle myönnettiin itsehallinto. Puolue pääsi näin johtamaan Kroatian aluehallintoa ja se otettiin mukaan myös Jugoslavian hallitukseen. Toisen maailmansodan aikana talonpoikaispuolue hajosi ja osa kannattajista siirtyi tukemaan vastarintaliikettä. Kommunistit lakkauttivat puolueen noustuaan valtaan vuonna 1945.


title: Kroatian talonpoikaispuolue

text: Kroatian talonpoikaispuolue perustettiin uudelleen vuonna 1989. Se menestyi kohtuullisesti 1990-luvun ja 2000-luvun alun vaaleissa, mutta nykyään sillä on vain yksi edustaja Kroatian parlamentissa.


title: Mikko Komulainen

text: Mikko Juhani Komulainen (s. 4. maaliskuuta 1994 Iisalmi) on suomalainen jääkiekkoilija, joka pelaa Suomi-sarjajoukkue Diskoksessa. Hän on pelipaikaltaan keskushyökkääjä, mutta Komulainen osaa pelata myös laidassa. Häntä Kalevan Pallon A-nuorissa valmentaneen Sami Kapasen mukaan Komulainen on liideri sekä hyvä kiekollinen ja monipuolinen pelaaja, jolla on erinomainen asenne. Kapasen mukaan hänellä on halu voittaa isoja asioita.


title: Mikko Komulainen

text: Komulainen on Iisalmen Peli-Karhujen kasvatti. Hän oli kaudella 2008–2009 kuudella osumallaan seuran C-nuorten paras maalintekijä I-divisioonan karsinnoissa. Seuraavaksi kaudeksi 2009–2010 Komulainen siirtyi Kalevan Pallon C-nuoriin. Hän voitti joukkueen sisäisen pistepörssin sekä SM-karsinnoissa että runkosarjassa. Kaudella 2011–2012 Komulainen voitti tehoilla 9+10=19 koko B-nuorten SM-karsintojen pistepörssin ja jakoi maalipörssin voiton neljän muun pelaajan kanssa. Kaudella 2012–2012 hän oli 12 osumallaan KalPan A-nuorten toiseksi paras maalintekijä Joona Harjaman kanssa.


title: Mikko Komulainen

text: Kaudella 2013–2014 Komulainen nousi KalPan A-nuorten kapteeniksi. Hän pelasi KalPassa samalla kaudella myös kaksi ensimmäistä SM-liigaotteluaan. Komulainen teki liigadebyyttinsä 29. marraskuuta 2013 Tampereen Ilvestä vastaan. Kaksi seuraavaa kauttaan hän pelasi kokonaan KalPan A-nuorissa. Jälkimmäisellä kaudella 2015–2016 Komulainen jatkoi joukkueen varakapteenina ja voitti KalPan sisäisen piste- ja maalipörssin tehoilla 22+31=53. Hän voitti kauden päätteeksi A-nuorten SM-pronssia.


title: Mikko Komulainen

text: Kaudeksi 2016–2017 Komulainen palasi vuoden mittaisella sopimuksella Mestikseen nousseeseen kasvattajaseuraansa IPK:hon. Hänen tulokaskautensa toi 33 runkosarja- ja yhdessä karsintasarjan ottelussa tehot 2+5=7. Komulainen pelasi kauden aikana myös neljä ottelua lainalla Suomi-sarjajoukkue Joensuun Kiekkokoplassa.


title: Mikko Komulainen

text: Komulainen siirtyi kaudeksi 2017–2018 jatkamaan Suomi-sarjauraansa vuoden mittaisella sopimuksella Nokian Pyryyn. Kaudeksi 2018–2019 hän vaihtoi sieltä vuoden mittaisella sopimuksella D-Kiekkoon.


title: Mikko Komulainen

text: Komulainen on pelannut kolme poikien maaottelua.


title: Biševo

text: Biševo on saari Adrianmeressä, Kroatian rannikolla. Saaren suurin nähtävyys on siellä sijaitseva 24 metriä pitkä luola, johon pääsee pienellä veneellä. Luola on nimeltään "Modra špilja", eli sininen luola. Nimensä luola on saanut siitä, kun auringonvalo heijastuu merenpinnan kautta luolaan, niin se loistaa turkoosin sinisenä. Luolaan tehdään opastettuja retkiä.


title: Emor Shalom

text: Emor Shalom (hepreaksi: אמור שלום, englanniksi: "Say Hello", suomeksi: "Sano moi" taikka, "toivo/toivota rauhaa") on vuonna 1976 julkaistu musiikkikappale. Se oli Israelin neljäs esiintyminen Euroviisujen laulukilpailuissa, ensiesiintyminen tapahtui vuonna 1973 kappaleella "Ey Sham" . Euroviisujen laulukilpailut pidettiin Hollannin Haagissa 1976. Kappale sijoittui 77 pisteellään sijalle kuusi.


title: Emor Shalom

text: Laulutrion jäsenet olivat: Yardena Arazi, Rutti Holtzman sekä Leah Lupatin. Yksi oli tummatukkainen, yksi punatukkainen ja yksi jäsen oli vaaleatukkainen. Tästä muodostui myöskin trion nimi "Schokolat, Menta, Mastik". Tämä tarkoitti suomeksi: "suklaata, minttua, purkkaa" - joka oli israelilaisissa elokuvateattereissa esitetty myyntihuuto, ennen näytäntöesitysten alkamisia.


title: Emor Shalom

text: Laulun tekijät olivat Mati Caspi (jossain tiedoissa mainitaan myöskin nimenä Matti Kaspi) sekä Ehud Manor.


title: Emor Shalom

text: Kaikki laulutrion jäsenet olivat palvelleet Israelin puolustusvoimissa, IDF:ssä. Nahalin, eli israelilaisten pioneerinuorten jäsen Yardena Arazi teki paluun Euroviisuihin vuonna 1988. Lisäksi hän toimi vuonna 1979 Jerusalemin kilpailun juontajana Daniel Pe'erin kanssa.


title: Emor Shalom

text: Tämä laulu levytettiin suomeksi, Chrisse Johanssonin tekemällä käännöksellä: nimellä "Jos Et Tuu" - sen esittivät Irma Tapio ja Maija Hapuoja.


title: Parolannummen kenttäalttari

text:
Kenttäalttaria on 1930-luvulla käytetty kenttähartauksissa ja siellä on mahdollisesti siunattu sotaan lähtevät miehet.
Se oli pitkään pois käytöstä, ja lähes unohtuneena ympäristö pääsi kasvamaan umpeen. Alttari kunnostettiin talkootyönä ja se on koristeltu pyörökivin. Se vihittiin uudelleen käyttöön 29.11.2013. Nyt kenttäalttari on tarvittaessa myös siviilikäytössä, esimerkiksi kastetilaisuuksissa ja vihkimisissä, ja siellä voidaan järjestää myös kenttähartauksia.


title: HSS

text: HSS voi tarkoittaa ainakin seuraavia:


title: HSS

text: Englantilainen termi High Speed Steel metallin ja puun työstössä käytetty terän raaka-aine


title: Gummandoora

text: Gummandoora on Selkämeressä Porin Ahlaisten edustalla sijaitseva saari ja samanniminen saaristo. Gummandooran uloimmat saaret kuuluvat Selkämeren kansallispuistoon. Osa saaristoa on myös Natura 2000 -aluetta. Saaristoon lasketaan kuuluvaksi Gummandooraa ympäröivien saarten lisäksi myös etäämmällä sen eteläpuolella sijaitsevia saaria, muun muassa Hylkiriutta, Vähä- ja Iso-Enskeri sekä Seliskeri.


title: Gummandoora

text: Gummandooran alue on säilynyt lähes kokonaan luonnontilaisena. Saarilla on ainoastaan joitakin kalastajien tukikohtiaan pitämiä mökkejä sekä Selkämeren Veneilijöiden tukikohta, muuten ne ovat rakentamattomat. Seliskerin ja Iso-Enskerin saarissa on Porin kaupungin ylläpitämä retkisatama, lisäksi Iso-Enskerissa on 1,3 kilometrin mittainen luontopolku. Gummandooran eläin- ja kasvilajisto on monipuolista, erityisen arvokkaana pidetään alueen merilinnustoa. Saaret ovat pääosin moreeni- ja hiekkakerrosten peittämiä, eikä paljaita kalliorantoja juurikaan ole.


title: Fazal Ilahi Chaudhry

text: Fazal Ilahi Chaudhry (1904-1982) oli pakistanilainen poliitikko, joka toimi maansa presidenttinä vuosina 1973-1978. Hän oli koulutukseltaan lakimies. Hän aloitti politiikassa toimimisen jo vuonna 1931 Brittiläisessä Intiassa. Ilahi valittiin Pakistanin kansalliskokoukseen vuonna 1962, sen puhemieheksi 1972 ja kansalliskokous valitsi hänet presidentiksi vuonna 1973. Hän erosi vuonna 1978 jouduttuaan riitoihin sotilasjohtaja Zian kanssa.


title: Anton Korošec

text: Anton Korošec (12. toukokuuta 1872 Wisserian, Steiermark, Itävalta-Unkari – 14. joulukuuta 1940 Belgrad, Jugoslavia) oli slovenialainen poliitikko, joka toimi Jugoslavian pääministerinä vuonna 1928. Hän oli Jugoslavian kuningaskunnan ajan (1918–1941) ainoa pääministeri, joka ei ollut kansallisuudeltaan serbi.


title: Anton Korošec

text: Korošec vihittiin vuonna 1895 katoliseksi papiksi. Hän kuului jesuiittajärjestöön ja oli tunnettu lahjakkaana puhujana. Hänet valittiin vuonna 1906 Itävallan valtakunnanneuvostoon. Hän kuului Slovenian kansanpuolueen jyrkempään siipeen, joka meni pisimmälle vaatiessaan Slovenialle autonomiaa. Vuodesta 1917 Korošec johti valtakunnanneuvostossa ryhmää, joka ajoi eteläslaavien riippumattomuutta ja ylläpiti salaisia yhteyksiä maanpaossa toimineeseen Jugoslavian komiteaan. Kesällä 1918 hänestä tuli puheenjohtaja eteläslaavien kansalliseen neuvostoon, joka Itävalta-Unkarin hajotessa saman vuoden lokakuussa ryhtyi toimimaan valtakunnan eteläslaavilaisten alueiden väliaikaisena hallituksena. Marraskuussa 1918 Korošec osallistui yhdessä Ante Trumbićin ja Serbian pääministeri Nikola Pašićin kanssa Genèvessä neuvotteluihin, joissa sovittiin serbien, kroaattien ja sloveenien yhteisen valtion perustamisesta. Kun uusi valtio perustettiin 1. joulukuuta, Korošecista tuli Pašićin hallituksen varapääministeri. Hän oli sen jälkeen liikenneministerinä useissa hallituksissa aina elokuuhun 1920 asti.


title: Anton Korošec

text: Korošec vastusti serbien hallitsevaa asemaa Jugoslaviassa. Hän oli alun alkaenkin kannattanut Slovenian liittämistä Jugoslaviaan vain, koska pelkäsi vielä enemmän Italian laajentumispyrkimyksiä Slovenian suuntaan. Hän oli 1920-luvulla ajoittain sisäministerinä. Korošecin lyhyttä pääministerikautta vuonna 1928 seurasi kuningas Aleksanteri I:n suorittama vallankaappaus ja Petar Živkovićin diktatorinen hallinto. Korošec jätettiin aluksi rauhaan sloveenien keskuudessa nauttimansa kannatuksen vuoksi, mutta vuosina 1933–1934 hän oli vangittuna, koska oli esiintynyt liian uhmakkaasti Slovenian itsehallinnon puolesta. 1930-luvun jälkipuoliskolla hän oli jälleen ministerinä Milan Stojadinovićin ja Dragiša Cvetkovićin hallituksissa.


title: Ferdinand I (Sisilia)

text: Ferdinand I (12. tammikuuta 1751 – 4. tammikuuta 1825) oli Molempain Sisiliain kuningaskunnan ensimmäinen kuningas vuodesta 1816 lähtien. Sitä ennen hän oli Napolin kuningas nimellä Ferdinand IV ja Sisilian kuningas nimellä Ferdinand III.


title: Ferdinand I (Sisilia)

text:
Ferdinand syntyi Sisilian ja Napolin kuninkaan Kaarle VII:n kolmantena poikana. Kun Kaarle vuonna 1759 peri lapsettomana kuolleelta veljeltään Ferdinand VI:ltä Espanjan kuninkuuden, hän luovutti Sisilian ja Napolin kuningaskunnat kahdeksanvuotiaalle pojalleen Ferdinandille. Ferdinand avioitui Maria Karoliinan, keisari Frans I:n tyttären ja muun muassa Ranskan kuningattaren Marie Antoinetten sisaren, kanssa.
Kun Ferdinandin serkku Ludvig XVI ja Maria Karolinan sisar Marie Antoinette surmattiin Ranskan suuren vallankumouksen päätteeksi, he liittyivät Ranskan vastaiseen joukkoon. Vuonna 1798 Ferdinand kokosi armeijan ja marssi Roomaan, mutta Ranskan ylivoiman edessä hän pakeni laivalla Sisiliaan ja jätti Napolin Ranskan valloitettavaksi. Ranska luovutti Napolin Partenopean tasavallalle. Ferdinandin onnistui kuitenkin saada Napoli takaisin itselleen vuonna 1799.


title: Ferdinand I (Sisilia)

text: Napoleon I valtasi Napolin jälleen Ranskalle vuonna 1806 Ferdinandin paetessa. Napoleon julisti veljensä Joseph Bonaparten Napolin ja Sisilian kuninkaaksi, vaikka Ferdinand hallitsi Sisiliaa Ison-Britannian suojeluksessa. Napoleonin menetettyä valtansa Ferdinand palasi Napoliin ja Sisilia ja Napoli yhdistettiin Wienin kongressissa 1815 yhdeksi Molempain Sisiliain kuningaskunnaksi. Hän hallitsi sen kuninkaana kuolemaansa saakka.


title: Ahlert & Schwab

text: Ahlert & Schwab on mandolinisti Daniel Ahlertin ja kitaristi Birgit Schwabin muodostama duo. Sen ohjelmisto kattaa mandoliinille, kitaralle ja luutulle sävellettyä ohjelmistoa barokkiajasta nykypäivään. Duo on löytänyt vanhoja unohdettuja teoksia ja saanut kymmeniä nykysäveltäjiä tekemään sille musiikkia. Duon ura alkoi vuonna 1992, kun se voitti Concours international des Duosin Belgiassa. Ahlert & Schwab on julkaissut levytyksiä muun muassa Naxos-levymerkillä.


title: Mutant Turtles: Chōjin densetsu-hen

text: Mutant Turtles: Chōjin densetsu-hen (, ) on Japanissa vuonna 1996 valmistunut animaatiosarja. Se on epävirallinen jatko-osa yhdysvaltalaiselle "Teenage Mutant Ninja Turtles -sarjalle". Sarja esitettiin kaksiosaisena TV Tokyo -kanavalla 21. toukokuuta 1996 ja 21. helmikuuta 1997 ja jaksot on julkaistu myös VHS:nä. Sarja luotiin alun perin nostamaan uusien "Super Turtles" -lelujen myyntiä. Tämän vuoksi sarjan juoni oli tönkköä ja uudet tehosteet olivat tuulesta tempaistuja. Sarja on esitetty Japanin lisäksi tekstitettynä myös Yhdysvalloissa.


title: Mutant Turtles: Chōjin densetsu-hen

text: Turtlesit vapauttavat valon hengen nimeltään Crys-Mu kiven sisältä Mutan Kuningaskunnan kadonneesta temppelistä. Palkinnoksi Crys-Mu antaa heille kyvyn "supermutatoitua", joka tekee heistä superkilpikonnia, mutta vaikutus kestää vain kolme minuuttia. Kaikkien "Superkilpikonnien" yhdistyessä he muodostavat "Mahtavan kilpikonnajumalan". Samaan aikaan Silppuri ja Krang onnistuvat vapauttamaan pimeyden hengen nimeltään Dark-Mu, jolta Silppuri ja hänen mutanttinsa saavat supervoimat. Turtlesien ja Silppurin joukkojen välille muodostuu kamppailu, jossa kumpikin porukka lähtee Japaniin etsimään "seitsemän elementin laattaa", joka antaisi heille käsittämättömät voimat.


title: Luettelo Porin kaupunginosista

text: Tämä artikkeli on luettelo Porin kaupunginosista. Porissa on yhteensä 92 kaupunginosaa.


title: Milan Stojadinović

text: Milan Stojadinović (23. heinäkuuta 1888 Čačak, Serbia – 24. lokakuuta 1961 Buenos Aires, Argentiina) oli serbipoliitikko, joka toimi Jugoslavian pääministerinä vuosina 1935–1939.


title: Milan Stojadinović

text: Stojadinović valmistui Belgradin yliopistosta vuonna 1910 ja suoritti jatko-opintoja Saksassa, Englannissa ja Ranskassa. Ensimmäisen maailmansodan aikana hän työskenteli Serbian valtiovarainministeriössä. Hän oli vuosina 1919–1922 taloustieteen professorina Belgradin yliopistossa ja sen jälkeen 1922–1926 Jugoslavian valtiovarainministerinä. Stojadinović nimitettiin pää- ja ulkoministeriksi kesäkuussa 1935. Hänen johdollaan Jugoslavian ulkopolitiikassa tapahtui merkittävä käännös: maa hylkäsi aiemmat liittolaisensa Ranskan ja Tšekkoslovakian, läheni Saksaa ja solmi 1937 sopimukset aiempien vihollistensa Italian ja Bulgarian kanssa. Stojadinović johti Jugoslavian radikaaliliitto -nimistä puoluetta, jonka muodostivat serbi-, sloveeni- ja bosniakkipoliitikot. Hän ei saanut tukea kroaattien poliittisilta johtajilta. Kansallisen yhtenäisyyden lujittumista toivonut sijaishallitsija Paul siirsi hänet syrjään hallituksen johdosta vuonna 1939.


title: Milan Stojadinović

text: Stojadinović pidätettiin vuonna 1940, koska hänen pelättiin suunnittelevan akselivaltojen tukeman nukkehallituksen perustamista. Hänet vietiin salaa pois maasta seuraavana vuonna. Toisen maailmansodan jälkeen hän asettui asumaan Argentiinaan, ja julkaisi siellä talousasioita käsitellyttä lehteä. Hänen muistelmansa ilmestyivät postuumisti vuonna 1963.


title: Tyler Kaiser

text: Tyler Kaiser (s. 1962) on yhdysvaltalainen säveltäjä, kitaristi ja käyrätorvensoittaja. Hän on kotoisin Duluthista, Minnesotasta. Hän on saanut palkintoja American Society of Composers, Authors and Publishersilta ja National Endowment for the Arts -apurahan "Continental Harmony" -projektia varten. Teoksia Kaiserilta ovat tilanneet muiden muassa American Composers Forum, American Recorder Society ja Duluth-Superiorin sinfoniaorkesteri. Kaiser on Lake Superiorin kamariorkesterin residenssisäveltäjä. Hänen teoksiinsa kuuluu muun muassa oopperaa ja sinfonista musiikkia. Yhdysvalloissa Kaiserin musiikkia on kustantanut Wolfhead Music ja Saksassa Edition Corvus.


title: Tyler Kaiser

text: Kaiser on kitaristina esiintynyt muun muassa Lake Superiorin kamariorkesterin konserttosolistina. Hän on soittanut samassa orkesterissa ja Center for Early Music Orchestrassa myös käyrätorvea. Hän on entinen Duluth-Superiorin sinfoniaorkesterin jäsen.


title: Tyler Kaiser

text: Kaiser opiskeli kitaransoittoa Daniel K. Sturmin, Peter Segalin, Toyohiko Satohin ja Hopkinson Smithin johdolla sekä käyrätorvensoittoa Miles "Mighty" Johnsonin johdolla. Daniel K. Sturm opetti Kaiserille myös sävellystä. Kaiser valmistui "Bachelor of Arts" -arvolla College of St. Scholasticasta aineinaan kitaransoitto ja sävellys. Hänellä on puoliso Beth.


title: Jääherne

text: Jääherne on jäähalli Helsingin Hernesaaressa, jossa on kaksi täysikokoista jääkiekkokaukaloa, sekä yksi harjoittelukaukalo. Jääherneessä toimii myös kahvio.


title: Thaon kieli

text: Thaon kieli (ISO 639-3: ssf) on Keski-Taiwanissa Auringon ja Kuun järven kaakkoisrannan kylissä puhuttava lähes sammunut austronesialainen kieli. Vuonna 2000 puhujia oli jäljellä enää viisi. Thaojen etniseen ryhmään kuului 300 henkilöä vuonna 2007. Thaon kielen murteita ovat brawbaw ja shtafari. Suurin osa kielen puhujista on siirtynyt minnan-kiinaan.


title: Thaon kieli

text: Thaoa kirjoitetaan latinalaisin aakkosin. Sanakirja ja kielioppi on julkaistu. Kieleen on otettu lainoja bununin kielestä.


title: Frantsišak Bahuševitš

text:
Bahuševitš on kotoisin vähävaraisesta aatelisperheestä Vilnan seudulta. Hän valmistui Vilnan kymnaasista hyvin arvosanoin vuonna 1861. Hän aloitti opiskelun Pietarin yliopiston fysiikan ja matematiikan tiedekunnassa, mutta hänet erotettiin jo ensimmäisenä vuonna opiskelijalevottomuuksiin osallistumisen johdosta ja koska hän ei sitoutunut näiden jälkeen annettuihin uusiin sääntöihin. Toimi opettajana. Bahuševitš osallistui vuoden 1863 kansannousuun ja haavoittui. Vuosina 1865–1868 judiikan opintoja, työskenteli sitten oikeusistuimissa kuolisyyntutkijana Sumyn, Brjanskin ja Tšernigovin kuvernementeissä. Vuonna 1884 Bahuševitš muutti Vilnaan ja toimi asianajajana tuomioistuimessa.
Vuonna 1891 Frantsišak Bahuševitš julkaisi Krakovassa salanimen Macieja Buraska turvin runokoelman Dudka Bielaruskaja. Vuonna 1894 hän julkaisi toisella salanimellä runokoelman Poznańissa. Osa kirjailijan julkaisuista jäi kuitenkin painamatta sensuurin takia hänen elinaikanaan; mutta monet runoilijan teokset levisivät käsikirjoituksina tai suullisesti. Bahuševitš oli runoissaan valkovenäjänkielisen, realismiin nojautuvan ja tsaarinajan yhteiskuntakriittisen kirjallisuuden edustaja. Hän toi esiin tavallisen kansan luovuutta. Kirjoituksissa nostetaan esiin kansallisen vapauden vaatimuksia ja puolustetaan suurten kansanjoukkojen oikeuksia.


title: Frantsišak Bahuševitš

text: Vuodesta 1898 alkaen Bahuševitš asui Kušljanyn kylässä Smorgonin piirin länsiosissa. Hän kuoli huhtikuun 28. päivänä 1900. Bahuševitšin hauta on Ašmjanyn piirissä.


title: Svetlana Kapanina

text: Svetlana Kapanina (s. 28. joulukuuta 1968 Štšutšinsk, Kazakstan) on venäläinen taitolentäjä ja taitolennon seitsenkertainen maailmanmestari.


title: Svetlana Kapanina

text: Vuonna 1987 lääketieteellisestä koulusta erikoisalanaan farmasia valmistunut Kapanina aloitti lentämisen vuonna 1988 harratuksena. Hän valmistui Kalugan ilmailuteknisestä koulusta lentäjäksi 1995. Kapanina asuu Moskovassa, on naimisissa ja kahden lapsen äiti.


title: Svetlana Kapanina

text: Kapaninan ensiesiintyminen Suomen taivaalla tapahtui kesällä 2013 lentonäytöksessä Oripäässä.


title: Porvari nukkuu huonosti

text:
Porvari nukkuu huonosti on KOM-teatterin vuonna 1971 ilmestynyt esikoisalbumi. Se julkaistiin uudelleen CD-muodossa 1996. Uudelleenjulkaisu sisältää myös kuusi bonuskappaletta vuoden 1973 "Torpedo"-albumilta. Levyn kansikuvan on suunnitellut Måns Hedström.A-puoli
B-puoli
CD-julkaisun bonuskappaleet:


title: Anders

text: Anders on pohjoismainen miehen etunimi, raamatullisen Andreas-nimen ruotsin-, norjan- ja tanskankielinen vastine.


title: Anders

text: Suomessa nimi Anders on vuoden 2009 loppuun mennessä annettu 11 394 miespuoliselle henkilölle. Andersin nimipäivä on suomenruotsalaisen kalenterin mukaan 30. marraskuuta, joka on kristikunnassa vanhastaan apostoli Andreaan muistopäivä.


title: Kansainvälinen (albumi)

text: Kansainvälinen on KOM-teatterin vuonna 1972 ilmestynyt järjestyksessään toinen albumi. Se julkaistiin uudelleen CD-muodossa 1996. Uudelleenjulkaisu sisältää myös viisi bonuskappaletta vuoden 1973 "Torpedo"-albumilta. Levyn kannen on suunnitellut Måns Hedström. Levy sisältää tunnettuja vanhoja työväenlauluja Suomesta ja ulkomailta.A-puoli


title: Kansainvälinen (albumi)

text: B-puoli


title: Kansainvälinen (albumi)

text: CD-julkaisun bonuskappaleet:


title: Flux Pavilion

text: Flux Pavilion (oikealta nimeltään Joshua Steele, s. 19. tammikuuta 1989) on brittiläinen dubstep-artisti. Hän aloitti dubstepin tekemisen vuonna 2008.


title: Nebukadressar I

text: Nebukadressar I oli Babylonian kuningas 1100-luvulla eaa. Hän hallitsi maata Babylonin kaupungista vuosina 1137-1114 Isinin dynastian toisena hallitsijana.


title: Nebukadressar I

text: Isinin dynastia (dynastia IV) esti Babylonian joutumisen sekasortoisessa tilassa Elamin valtakunnan alistamaksi. Esimerkiksi viimeinen kassilaisdynastian (kassiittien) kuningas oli joutunut Elamin vangiksi. Nebukadressar I pystyi lopullisesti häätämään elamilaisuhkan kokoamalla sotavaunujen armeijan Ulaijoen rannalle ja lyömällä Elamin kuninkaan Hultetutiš-Inšušinakin.


title: Nebukadressar I

text: Rauhan aika ja kansallinen itsetunto synnyttivät voimakkaan renessanssin babylonialaisessa kulttuurissa. Niinpä kuninkaan neuvonantaja Saggil-kin-ubbib loi kirjallisuutta, joka tunnettiin vielä satoja vuosia myöhemmin. Kirjallisuus oli muutenkin vahva taiteen laji. Kertomus maailman synnystä ja Maan luomisesta eli babylonialainen luomiskertomus oli syntynyt tällä kaudella. Tähtitieteen oppikirjassa "Mul Apin" on ensimmäistä kertaa selkeästi todettu planeettojen kiertoaikojen jaksottaisuus.


title: Tytti Oittinen

text: Tytti Oittinen (ent. Seppälä, o.s. Oittinen, s. 12. helmikuuta 1945 Helsinki) on suomalainen teatteriohjaaja ja teatterinjohtaja. Hän on viimeksi toiminut Rovaniemen teatterin johtajana vuosina 2004–2010 ja sitä ennen Kemin kaupunginteatterin 2002–2004. Vuosina 1989–1994 Oittinen työskenteli Espoon teatterin johtajana.


title: Tytti Oittinen

text: Tytti Oittinen on toiminut teatterin parissa jo 1960-luvun lopulta lähtien. Hän on ohjannut muun muassa KOM-teatterille ja Ryhmäteatterille sekä lukuisille laitosteattereille eri puolilla Suomea.


title: Gösgenin ydinvoimalaitos

text: Gösgenin ydinvoimalaitos sijaitsee Pohjois-Sveitsissä, Solothurnin kantonissa.


title: Gösgenin ydinvoimalaitos

text: Voimalaitos sijaitsee Aarejoen etelärannalla, Oltenin ja Aaraun välillä, noin 5 kilometriä Oltenista itään. Voimala on pääosin Dänikenin kunnan alueella. Seutukunnan ja hallintoalueen nimi on Gösgen, mistä laitos on saanut nimensä.


title: Gösgenin ydinvoimalaitos

text: Ydinvoimalaitoksen omistajayhtiö on "Kernkraftwerk Gösgen-Däniken AG", jonka osakkaita ovat Alpiq AG (40 %), Axpo Power AG (25 %), Zürichin kaupunki (15 %), Centralschweizerischen Kraftwerke AG (12,5 %) sekä Bernin kaupungin energia- ja vesilaitos (Energie Wasser Bern, 7,5 %). Laitoksen käytön hoitaa Alpiq.


title: Gösgenin ydinvoimalaitos

text: Gösgenin voimalaitoksen nettosähköteho on 1 020 MW ja vuosituotanto noin 8 TWh sähköä. Lisäksi voimalaitokselta toimitetaan höyryä teollisuudelle ja kaukolämpöä vuosittain noin 0,2 TWh. Voimalaitoksen reaktori on 3 002 megawatin painevesireaktori. Jäähdytysveden laitos ottaa Aaren pohjoispuolitse kulkevasta ohituskanavasta. Laitoksella on 70-metrinen jäähdytystorni. Voimalaitos on liitetty valtakunnalliseen 380 kilovoltin sähköverkkoon.


title: Gösgenin ydinvoimalaitos

text: Voimalaitos on otettu käyttöön vuonna 1979.


title: Vuoden 2013 äärimmäiset sääilmiöt

text: Vuoden 2013 äärimmäiset sääilmiöt käsittävät lukuisia kaikkien aikojen sääennätyksiä pohjoiselta ja eteläiseltä pallonpuoliskolta. Helmikuussa lumipeitealueen laajuus Euraasiassa ja Pohjois-Amerikassa oli tavanomaista suurempi samalla, kun napajäätikön laajuus oli 4,5 % vuosien 1981–2010 keskiarvoa pienempi. Pohjoisen pallonpuoliskon äärimmäisten sääilmiöiden uskotaan olevan yhteyksissä Arktisen alueen kutistumiseen, joka vaikuttaa ilmakehän kiertoliikkeeseen niin, että se aiheuttaa muualle lumi- ja jääpeitteiden laajenemista.


title: Vuoden 2013 äärimmäiset sääilmiöt

text: 11. tammikuuta raportoitiin, että 223 ihmistä oli kuollut poikkeuksellisen säätyypin johdosta. Muualla, erityisesti Venäjällä, Tšekissä sekä Britanniassa, matalat lämpötilat vaikuttivat luontoon haitaten lintujen pesintää ja häiriten muuttolintujen saapumista. 10. tammikuuta Bangladeshissa mitattiin matalin lämpötila koko valtion itsenäisyyshistorian ajalta, 3,0 °C (37,4 °F), joka mitattiin Saidpurissa.


title: Vuoden 2013 äärimmäiset sääilmiöt

text: Euroopassa loppukevät ja kesäkuu olivat levottomia. Samalla kun Suomessa sekä muissa Pohjoismaissa mitattiin ennätyskorkeita - jopa Euroopan korkeimpia - lämpötiloja touko- ja kesäkuun aikana . Länsi- ja Keski-Euroopassa koettiin selvästi viileämpää säätä ja jopa kaikkien aikojen sateisin touko- ja kesäkuu. Tämä eroavaisuus säätilassa oli Euroopassa erittäin poikkeuksellinen.


title: Vuoden 2013 äärimmäiset sääilmiöt

text: Kesän aikana pitkittyneet helleaallot synnyttivät pohjoisella pallonpuoliskolla uusia ennätyksiä.


title: Punasäihkykolibri

text: Punasäihkykolibri ("Heliodoxa gularis") on kolibreihin kuuluva lintulaji. Laji elää uhanalaisena Etelä-Amerikassa.


title: Punasäihkykolibri

text: Kooltaan punasäihkykolibri kasvaa noin 11–12 cm pitkäksi ja on sukunsa pienikokoisin laji. Koiras on selästään, rinnastaan ja kyljistään kiiltävän vihreä. Kurkussa on punainen laikku ja vatsa on harmaa. Punasäihkykolibrin siipien alapuoli on valkoinen ja pitkähkö pyrstö on pronssinvärinen. Naaras muistuttaa ulkonäöltään koirasta, mutta kurkun punainen laikku on pienempi ja rinnassa ja kyljissä on valkoisia täpliä. Nokka on pitkä ja hieman kaareva.


title: Punasäihkykolibri

text: Punasäihkykolibria tavataan Andeilta auleelta, joka ulottuu Kolumbiasta Ecuadorin kautta Peruun. Se elää harvinaisena vuoristometsissä ja metsien reunamilla tyypillisesti 250–1 050 metrin korkeudessa. Punasäihkykolibri luokitellaan vaarantuneeksi ja sen kantaa uhkaavat elinympäristön hakkaaminen tee- ja kahviviljelmiksi, laidunmaiksi, polttopuiksi ja kaivosten tieltä.


title: Mikko Lönnström

text: Mikko Lönnström (s. 3. lokakuuta 1982 Porvoo) on uransa lopettanut suomalainen jalkapalloilija. Hän oli pelipaikaltaan keskuspuolustaja.


title: Mikko Lönnström

text: Lönnström on Gammelbackan Terän ja FC Futuran kasvatti. Debyyttinsä miesten sarjoissa hän teki Riihimäen Palloseurassa vuonna 2000, jolloin hän pelasi yhden ottelun Ykkösessä. Aikuisiällä Lönnström on pelannut enimmäkseen Ykkösessä ja Kakkosessa edustaen useita eri seuroja. Kaudella 2006 hän pelasi Veikkausliigaa FC KooTeePeen paidassa. Kaudeksi 2013 Lönnström siirtyi FC Viikinkeihin, jossa hän oli pelannut jo aiemmin vuonna 2004. Hän kuului kaudella 2013 Viikinkien kapteenistoon, ja marraskuussa 2013 hän teki seuran kanssa kauden 2014 kattavan jatkosopimuksen.


title: Cearbhall Ó Dálaigh

text: Cearbhall Ó Dálaigh (12. helmikuuta 1911 – 21. maaliskuuta 1978) oli irlantilainen juristi ja poliitikko, joka toimi maansa presidenttinä 1974-1976.


title: Cearbhall Ó Dálaigh

text: Ó Dálaigh opiskeli University College Dublinissa pääaineenaan kelttiläisyyden tutkimus. Hän auskultoi asianajajaksi vuonna 1934. Hänestä tuli yleinen syyttäjä ja korkeimman oikeuden tuomari. Vuonna 1972, kun Irlanti liittyi EEC:hen, Ó Dálaigh lähti Irlannin edustajaksi Euroopan tuomioistuimeen mutta palasi kotimaahansa 1974 kun hänet valittiin presidentiksi äkillisesti menehtyneen Erskine Hamilton Childersin tilalle. Syyskuussa 1976 Ó Dálaigh lähetti kiireessä valmistellun hätätilalain korkeimman oikeuden tarkastettavaksi ennen kuin suostui allekirjoittamaan sitä. Tätä pidettiin sopimattomana viivyttelynä tilanteessa jossa IRA oli juuri surmannut Britannian suurlähettilään. Kohun seurauksena Ó Dálaigh erosi.


title: Cearbhall Ó Dálaigh

text: Ó Dálaigh kehitti merkittävästi Irlannin korkeimman oikeuden roolia perustuslain valvojana,


title: Akselin ja Elinan häävalssi

text: Akselin ja Elinan häävalssi on kapellimestari Heikki Aaltoilan säveltämä hidas valssi, joka on eräs suomalaisten suosikkihäävalsseista. Aaltoila sävelsi kappaleen alun perin taustamusiikiksi Edvin Laineen elokuvaan "Täällä Pohjantähden alla", joka valmistui vuonna 1968. Valssi soi elokuvassa taustalla tarinan päähenkilöiden Akseli Koskelan ja Elina Kivivuoren hääkohtauksessa sekä uudelleen elokuvan loppukohtauksessa.


title: Akselin ja Elinan häävalssi

text: Kappale oli alkujaan instrumentaalinen eikä siihen kuulunut sanoitusta. Sellaisena Aaltoila levytti sen oman orkesterinsa kanssa vuonna 1968. Hän suostui kuitenkin myöhemmin kirjoittamaan siihen myös sanat. "Täällä Pohjantähden alla" -elokuvan jatko-osassa, vuonna 1970 valmistuneessa elokuvassa "Akseli ja Elina" kappale kuullaan Erkki Junkkarisen laulamana. Sittemmin kappaleen ovat levyttäneet niin instrumentaalisena kuin laulettunakin useat artistit, muun muassa Tapani Kansa vuonna 1982.


title: Akselin ja Elinan häävalssi

text: "Akselin ja Elinan häävalssilla" on aloitettu tanssi myös tasavallan presidentin itsenäisyyspäivän vastaanotolla.


title: Erskine Hamilton Childers

text: Erskine Hamilton Childers (1905–1974) oli irlantilainen poliitikko, joka toimi maansa presidenttinä 1973–1974.


title: Erskine Hamilton Childers

text: Childersin isä oli tunnettu itsenäisyystaistelija, joka teloitettiin 1922. Childers opiskeli historiaa Englannissa Cambridgen yliopistossa. Hän palasi Irlantiin 1932.


title: Erskine Hamilton Childers

text: Childers valittiin parlamenttiin 1938. Vuosina 1944–1948 hän toimi apulaisministerinä ja vuosina 1951–1954 ja 1957–1973 erilaisissa ministerin tehtävissä. Vuonna 1973 hänet valittiin presidentiksi,mutta hän kuoli kesken virkakautensa seuraana vuonna.


title: Luettelo Napolin kuninkaista

text: Tämä on luettelo Napolin kuningaskunnan hallitsijoista alkaen vuodesta 1266, jolloin se erotettiin Sisilian kuningaskunnasta ja päättyen vuoteen 1816, jolloin se yhdistettiin Sisilian kanssa Molempain Sisilian kuningaskunnaksi.


title: Taimur Sullivan

text: Taimur Sullivan on yhdysvaltalainen saksofonisti. Hän on esiintynyt solistina sekä kamarimuusikkona ja esiintynyt PRISM-kvartetin jäsenenä muiden muassa Clevelandin, Detroitin ja Dallasin sinfoniaorkesterien kanssa. Sullivan on esiintynyt Carnegie Hallissa, Lincoln Centerissä, Knitting Factoryssa, Moskovassa, Lontoossa, Saksassa ja Latinalaisessa Amerikassa. Hän on levyttänyt muun muassa Modelle, New Worldille ja Albanylle. Sullivan levytti Naxokselle James Aikmanin konserton. Hän on edistänyt uuden ohjelmiston luomista, ja häntä varten ovat säveltäneet yli sata teosta muiden muassa William Bolcom, Libby Larsen, Greg Osby, Gunther Schuller, Tim Berne, Alvin Lucier, John Harbison, Olga Neuwirth, Keith Moore, Louis Karchin, Larry Polansky, Jason Eckardt, Eve Beglarian ja James Fulkerson.


title: Taimur Sullivan

text: Sullivan on esittänyt myös jazzia. Hän kiersi jazzmuusikkona Neuvostoliitossa ja on esiintynyt The Plattersin, The Driftersin, Louis Bellsonin, Cecil Bridgewaterin, Bunky Greenin, Tim Riesin, Rick Margitzan, Ben Monderin ja Jimmy Heathin kanssa.


title: Taimur Sullivan

text: Sullivan opiskeli Illinoisin yliopistossa ja Michiganin osavaltionyliopistossa James Forgerin, Joseph Lulloffin ja Debra Richtmeyerin kanssa. Hän liittyi Pohjois-Carolinan yliopiston taidekoulun henkilökuntaan täysiaikaisena saksofoninsoiton opettajana vuonna 2005.


title: Paklenin saaristo

text: Paklenin saaristo ("Pakleni otoci") on pieni parinkymmenen saaren saariryhmä Hvarin saaren lähettyvillä Adrianmeressä Kroatian rannikolla. Saariryhmään kuuluvat muun muassa saaret Jerolim, Marinkovac, Planikovac, Borovac, Gojca ja Sveti Klement, joka on saarista suurin.


title: Paklenin saaristo

text: Sveti Klementillä oleva "Palmižana"n kylä elää turismista. Kylään tullaan juhlimaan, ja sen 200 paikkainen huvivenesatama täyttyy joka ilta juhlijoista. Kylän rantaan on rakennettu myös majoitustiloja.


title: Mūza Rubackytė

text: Mūza Rubackytė on liettualainen pianisti. Hän voitti vuonna 2006 Liettuan kansallispalkinnon.


title: Mūza Rubackytė

text: Rubackytė syntyi muusikkojen perheeseen. Hän esiintyi 7-vuotiaana Vilnassa Joseph Haydnin D-duuripianokonserton solistina Liettuan kansallisen kamariorkesterin kanssa. Kuusi vuotta myöhemmin hän voitti ensipalkinnon maan kansallisessa nuorten taiteilijoiden kilpailussa. Tämä takasi hänelle pääsyn opiskelemaan Moskovan konservatorioon, jossa häntä opettivat Jakov Flier, Mihail Voskressensky ja Bela Davidovitš. Opiskeluaikoinaan Rubackytė voitti ensipalkinnon pianokilpailussa Tallinnassa, ja pian tämän jälkeen hänelle myönnettiin konservatorion ensipalkinto soolosoitossa, kamarimusiikissa ja säestyksessä. Hän voitti Budapestin kansainvälisessä pianokilpailussa suurpalkinnon.


title: Mūza Rubackytė

text: Rubackytė on esiintynyt Baltian maiden lisäksi muun muassa Ukrainassa, Armeniassa, Uzbekistanissa, Kazakstanissa, Valko-Venäjällä, Venäjällä, Kairossa, Prahassa ja Budapestissa. Liettuan itsenäistymisen jälkeen Rubackytė on ottanut pääpaikakseen Pariisin.


title: Seán T. O'Kelly

text: Seán Thomas O'Kelly (1882–1966) oli irlantilainen poliitikko, joka toimi maansa presidenttinä 1945–1959.


title: Seán T. O'Kelly

text: O'Kelly työskenteli nuorena kirjastossa. Hänestä tuli Sinn Féinin perustajan Arthur Griffithin työtoveri. Vuodesta 1913 hän osallistui vapaaehtoisten värväykseen, ja joutui vankilaan 1916 Pääsiäiskapinan yhteydessä. Hänet valittiin parlamenttiin 1918 ja hän edusti siellä Dublinin eri osien vaalipiirejä vuoteen 1945 asti. Eamon de Valeran hallituksessa hän oli varapääministeri, myöhemmin terveysministeri ja valtiovarainministeri. Hän oli harras katolinen ja hoiti puolueen yhteyksiä kirkkoon. O'Kelly valittiin presidentiksi 1945 ja toiselle kaudelle 1952 ilman vastaehdokkaita. Toisen kautensa päätyttyä hän vetäytyi politiikasta.


title: Jakob Blücher

text: Jakob Blücher (amerikkalaisittain Jakob Blucher; s. 6. huhtikuuta 1990 Michigan, Yhdysvallat) on amerikkalais-ruotsalainen jääpalloilija. Hän muutti jo lapsuudessaan Ruotsiin. Jääpallossa hän on edustanut Yhdysvaltain maajoukkuetta, mutta pelannut uransa Ruotsin 1. divisioonan ja Allsvenskanin joukkueissa.


title: Jakob Blücher

text: Jääpalloa Blücher on pelannut nuoruudestaan asti, juniorina Västeråsissa. Pääosan jääpallourastaan hän on pelannut Fagerstassa Västanfors IF:n joukkueessa. Kaudella 2009–2010 hän pelasi kahdeksan ottelua Allsvenskanin IFK Motalassa, mutta palasi takaisin Fagerstaan. Kaudesta 2012 lähtien hän on pelannut Uppsalassa – ensin BoiS:ssa ja kaudesta 2013 lähtien UNIK:ssa, jotka ovat hänen pelatessaan olleet Ruotsin Allsvenskanin joukkueita.


title: Jakob Blücher

text: Blücher otti syksyllä 2009 yhteyttä Yhdysvaltain jääpalloviranomaisiin. Syntymänsä perusteella hänellä oli kahden maan kansalaisuus. Hänet valittiinkin jääpallokokemuksensa perustella suoraan Yhdysvaltain jääpallomaajoukkueessa vuoden 2010 kisoihin. Seuraavana vuonna 2011 hän oli myös joukkueessa. Kahtena seuraavana vuonna hän ei kuulunut USA:n MM-joukkueeseen johtuen loukkaantumisista.


title: Ester-Annikki Ylä-Soininmäki

text: Ester-Annikki Ylä-Soininmäki , o. s. "Lindstedt" (s. 20. kesäkuuta 1910 Virrat) on suomalainen sairaanhoitaja ja runoilija.


title: Kirsti Kojonen

text: Kirsti Pauliina Kojonen (s. 23. kesäkuuta 1910 Viipurin maalaiskunta) on suomalainen lastenkirjailija.


title: Jalkapallon Italian mestaruuskilpailut 1899

text: Jalkapallon Italian mestaruudesta pelattiin toista kertaa virallisesti vuonna 1899. Mestaruuden voitti toistamiseen genovalainen Genoa CFC.


title: Susan Dunklee

text: Susan Dunklee (s. 13. helmikuuta 1986) on yhdysvaltalainen ampumahiihtäjä. Hän aloitti uransa ampumahiihtäjänä vuonna 2008. Hänen valmentajansa on suomalainen Jonne Kähkönen.


title: Susan Dunklee

text: Dunklee saavutti Hochfilzenin MM-kilpailuissa 2017 hopeaa yhteislähdössä ja oli normaalimatkalla kuudes. Hän sijoittui normaalimatkalla viidenneksi Ruhpoldingin MM-kilpailuissa 2012. Nämä kaikki laskettiin myös maailmancupin tuloksiin. Sotšin olympialaisissa 2014 hän oli yhteislähtökilpailun 11:s ja pikakilpailun 14:s. Oslon MM-kilpailuissa 2016 hän sijoittui pikakilpailussa kahdeksanneksi, takaa-ajossa kymmenenneksi ja yhteislähdössä 11:nneksi. .


title: Susan Dunklee

text: Maailmancupin osakilpailuissa Dunklee on ollut viidesti palkintokorokkeella. Maaliskuussa 2014 hän oli Oslon pikakilpailussa kolmas, helmikuussa 2016 Presque Islen pikakilpailussa toinen, joulukuussa 2016 Nové Měston pikakilpailussa kolmas, helmikuussa 2017 Hochfilzenin MM-yhteislähdössä toinen ja maaliskuussa 2018 Oslon takaa-ajossa kolmas. Maailmancupin kokonaiskilpailussa Dunklee on ollut parhaimmillaan kymmenes kaudella 2016–2017.


title: Susan Dunklee

text: Dunklee saavutti Euroopan-mestaruuskilpailuissa pronssia pariviestissä 2018.


title: Jadrolinija

text: Jadrolinija on Kroatian valtiollinen laivaliikennettä harjoittava yhtiö, joka perustettiin vuonna 1947 Rijekassa useiden pienempien varustamoiden yhdistyessä. Yhtiön tavoitteena on yhdistää Kroatian rannikon suuret kaupungit ja Kroatian saariston saaret toisiinsa. Jadrolinijalla on 33 kotimaista reittiä ja yksi kansainvälinen reitti Italiaan. Vuoden 2013 tiedoissa sen lautat kuljettivat vuodessa 9,7 miljoonaa matkustajaa ja 2,4 miljoonaa ajoneuvoa.


title: Jadrolinija

text:
Yhtiöllä on neljä suurta autolauttaa: "Liburnia", "Marko Polo", "Dubrovnik" ja "Zadar". Näillä on yhteys myös Italiassa oleviin Anconan ja Barin kaupunkeihin.
Lisäksi Jadrolinijalla on 33 pienempää autolauttaa, kolme klassista matkustaja-alusta, yksi vesibussi ja kahdeksan katamaraania.


title: Ester Ristimäki

text: Ester Maria Ristimäki (s. 18. heinäkuuta 1910 Lappeenranta) on suomalainen runoilija.


title: Sankarikoira

text: Sankarikoira on Suomen Kennelliiton vuodesta 1997 lähtien myöntämä arvonimi koirille. Sankarikoiran arvonimi voidaan myöntää koiralle, joka on pelastanut ihmishengen. Koirille on voitu myöntää arvonimi esim. silloin, kun ne ovat pelastaneet ihmishenkiä ilmoittamalla tulipalosta, löytäneet kadonneita ihmisiä tai osoittaneet käytöksellään sairauskohtauksen saaneen ihmisen.


title: Sankarikoira

text: Kennelliitto palkitsee sankarikoiria tavallisesti joulukuussa Messukeskuksessa pidettävän Voittaja-koiranäyttelyn yhteydessä.


title: Sankarikoira

text: Sankarikoira on Kennelliiton rekisteröimä tavaramerkki.


title: Juri Pogrebnoi

text: Juri Leonidovitš Pogrebnoi (, s. 7. elokuuta 1978 Severodvinsk, Neuvostoliitto) on venäläinen tukimiehenä pelaava jääpalloilija, joka edustaa Vodnik Arkangelia.


title: Juri Pogrebnoi

text: Seurajoukkueissa


title: Juri Pogrebnoi

text: Maajoukkueessa


title: Juri Pogrebnoi

text: Henkilökohtaisesti


title: Caesarin salakirjoitus

text: Caesarin salakirjoitus (tunnetaan myös nimellä Caesarin koodi tai Caesar-salakirjoitus) on laajalti tunnettu ja hyvin yksinkertainen salausmenetelmä. Menetelmässä salattavan tekstin jokainen kirjain korvataan sitä aakkosissa aina saman sovitun kirjainmäärän jälkeen tulevalla kirjaimella. Käytettävän aakkoston päättyessä jatketaan aakkosten alusta siten, että aakkosten viimeistä kirjainta seuraavaksi katsotaan aakkosten ensimmäinen.


title: Caesarin salakirjoitus

text: Salakirjoitus on nimetty Julius Caesarin mukaan, sillä Suetonius kertoo Caesarin käyttäneen kirjeenvaihdossaan kuvatunkaltaista salakirjoitusta, jossa siirryttiin kolmen kirjaimen verran eteenpäin.


title: Caesarin salakirjoitus

text: Caesarin salakirjoitus on helposti murrettavissa esimerkiksi frekvenssianalyysillä.


title: Caesarin salakirjoitus

text: Salataan määritelmän mukaan esimerkiksi suomenkielinen sana ”esimerkki” Caesar-koodilla, jossa siirrytään kolmen kirjainmerkin verran oikealle:


title: Caesarin salakirjoitus

text: Mikäli salausavain eli siirrettyjen kirjainten määrä tiedetään, näin salattu teksti voidaan vastaavasti purkaa tekemällä sama operaatio käänteisesti: tässä esimerkissä valittaisiin siis aakkostosta kirjain, joka on kunkin salakielisen tekstin kirjainmerkistä kolmen askeleen päässä vasemmalla. Samalla avaimella koodattu viesti voidaan nykyaikaista latinalaista kirjaimistoa käytettäessä purkaa seuraavasti:


title: Caesarin salakirjoitus

text: Eräs Caesar-tyyppinen salaus on internetissä yleinen Rot13, jossa kirjaimet korvataan tarkalleen 13 kirjaimen päässä olevalla kirjaimella. Koska englanninkielisessä kirjaimistossa on 26 merkkiä, viesti salataan ja puretaan samalla algoritmilla.


title: Robert Johansson

text: Robert Johansson (s. 23. maaliskuuta 1990) on norjalainen mäkihyppääjä, joka edustaa Søre Ål IL -seuraa.


title: Robert Johansson

text: Johansson kilpaili mäkihypyn maailmancupissa ensimmäisen kerran Kuusamossa marraskuussa 2013 sijoittuen 13:nneksi. Ensimmäisen sijoituksensa kymmenen joukkoon ja samalla palkintosijansa hän saavutti mäkiviikolla 2017 Innsbruckin yhden kierroksen kilpailussa oltuaan toinen. Lahden MM-kilpailuissa 2016 hän sijoittui normaalimäessä 16:nneksi.


title: Robert Johansson

text: Johansson oli Keski-Euroopan mäkiviikon 2017–2018 kokonaiskilpailussa viides. Lentomäen MM-kilpailuissa Oberstdorfissa 2018 hän voitti joukkuekultaa ja oli henkilökohtaisessa kilpailussa yhdeksäs. Pyeongchangin olympialaisissa hän voitti joukkuekilpailun kultaa ja saavutti molemmista henkilökohtaisista kilpailuista pronssia. Myöhemmin samalla kaudella hän sijoittui Lillehammerissa ja Trondheimissa kolmanneksi. Ensimmäisen maailmancupvoittonsa hän saavutti Vikersundin lentomäessä 18. maaliskuuta 2018. Raw Air -kiertueen kokonaistuloksissa hän oli toinen ja maailmancupissa viides. Tammikuussa 2019 hän oli Zakopanessa toinen ja Sapporossa kolmas.


title: Robert Johansson

text: Continental Cupissa Johansson on voittanut yhden osakilpailun.


title: Robert Johansson

text: Johansson hyppäsi Vikersundin lentomäen joukkuekilpailussa 18. maaliskuuta 2017 maailmanennätyspituuden 252 metriä. Stefan Kraft rikkoi ennätyksen myöhemmin samassa kilpailussa.


title: Roman Geizel

text: Roman Jurjevitš Geizel (, s. 9. maaliskuuta 1981 Kemerovo, Neuvostoliitto) on venäläinen jääpallomaalivahti, joka edustaa Novosibirskilaista Sibselmašia.


title: Roman Geizel

text: Seurajoukkueissa


title: Roman Geizel

text: Maajoukkueessa


title: Roman Geizel

text: Henkilökohtaisesti


title: Megan Imrie

text: Megan Imrie (s. 14. helmikuuta 1986 Kenora, Ontario) on kanadalainen uransa lopettanut ampumahiihtäjä. Hän aloitti ampumahiihtouransa vuonna 1996 ja lopetti vuonna 2014. Hänen valmentajansa oli Matthias Ahrens ja edustamansa seura Falcon Sports Club. Imrie on osallistunut Vancouverin talviolympialaisiin, jossa hän sijoittui parhaimmillaan normaalimatkalle sijalle 62. Imrie on osallistunut myös kolmesti ampumahiihdon maailmanmestaruuskilpailuihin, jossa hänen paras sijoituksensa on 39. sija takaa-ajokilpailussa. Ruhpoldingin MM-kilpailuissa 2012. Ampumahiihdon maailmancupin osakilpailussa Imrie on parhaimmillaan sijoittunut seitsämänneksitoista pikakilpailussa Oslossa kaudella 2011–2012. Cupin kokonaistilanteessa Imrie on parhaimmillaan ollut 51. kaudella 2011–2012. Imrien pituus on 167 senttimetriä ja paino 56 kiloa.


title: Operaatio Margarethe

text: Operaatio Margarethe oli peitenimi Saksan toisen maailmansodan aikana 19. maaliskuuta 1944 toteuttamalle Unkarin miehitykselle. Unkarilaiset olivat tehneet tunnusteluja liittoutuneiden kanssa sodasta irrottautumiseksi ja Saksassa heitä oli alettu pitää epäluotettavina liittolaisina. Miehitystä oli alettu valmistella heti Italian antauduttua syyskuussa 1943. Unkarin mahdollinen antautuminen olisi uhannut Saksan asemaa Romaniassa ja Balkanilla. Adolf Hitler sai taivuteltua Unkarin valtionhoitajalta Miklós Horthylta hiljaisen hyväksynnän miehitykselle ennen sen toteuttamista. Itse miehitys vei vain muutaman tunnin, eivätkä unkarilaiset tehneet vastarintaa. Miehityksen jälkeen perusti saksalaisten kanssa yhteistyötä tehnyt pääministeri Döme Sztójay hallituksen. Viimeiset saksalaisjoukot poistuivat Unkarista vasta 4. huhtikuuta 1945 Neuvostoliiton joukkojen etenemisen tieltä.


title: Operaatio Margarethe

text: Unkarissa oli alettu suunnitella sodasta irrottautumista Saksan alettua kärsiä vastoinkäymisiä toisessa maailmansodassa. Unkarin pääministeriksi oli vuonna 1942 noussut kansallissosialismia vieroksunut Miklós Kállay, joka teki jo varhain tunnusteluja länsivaltojen kanssa. Britannian sanoma kuitenkin oli, että neuvotteluihin ryhdyttäisiin vain ehdottoman antautumisen jälkeen. Saksalaiset saivat tietää unkarilaisten tunnusteluista, minkä lisäksi heitä häiritsi unkarilaisten suhtautuminen juutalaiskysymykseen. Unkarilaiset eivät olleet suostuneet toimimaan maansa juutalaisvähemmistöä vastaan Saksan vaatimuksista huolimatta. Huhtikuussa 1943 Unkarin valtionhoitaja amiraali Miklós Horthy lensi tapaamaan Adolf Hitleriä ja Joachim von Ribbentropia Klessheimin linnaan lähelle Salzburga. Horthy halusi Saksan palauttavan itärintamalla taistelleet unkarilaisjoukot Unkariin, mutta asian käsittelyn sijaan hän joutui Hitlerin syytösten kohteeksi. Hitlerin mukaan Unkarin armeijan suoritukset olivat kurjia, minkä lisäksi hän vaati Kállayn erottamista. Ribbentropin mukaan Unkarin juutalaiset oli puolestaan surmattava tai lähetettävä keskitysleireille. Horthy ei myöntynyt vaatimuksiin, vaan puolusti pääministeriään ja selitti maan juutalaiskysymyksen olevan Unkarin sisäinen asia. Hän vakuutti kuitenkin, että Unkari pysyisi Saksan liittolaisena niin kauan, kun hän itse eläisi. Unkarilaisia joukkojaan hän ei saanut takaisin itärintamalta.


title: Operaatio Margarethe

text: Kállay toivoi edelleen irtautumista sodasta. Italian antautuminen syyskuussa 1943 herätti toivoa liittoutuneiden etenemiselle Balkanille. Brittien neuvottelija oli lisäksi ehdottanut pian Italian antautumisen jälkeen, että sopivalla hetkellä Unkarin olisi julkisesti ilmoitettava antautumisesta ehdoitta ja sillä välin jarruttaa ja sabotoida yhteistyötä Saksan kanssa. Unkarin Lissabonin lähettiläs antoi lokakuussa hallituksensa suostumuksen ehdoille, mutta suunnitelmat vesittyivät, kun liittoutuneiden eteneminen Italiassa juuttui Rooman eteläpuolelle. Länsiliittoutuneiden sijaan maata lähestyivät Neuvostoliiton joukot, joiden kanssa unkarilaiset eivät kuitenkaan halunneet neuvotella. Kállay oli ajautunut poliittiseen umpikujaan, minkä jälkeen ainoa vaihtoehto oli vahvistaa puolustuksia Karpaateilla ja toivoa Neuvostoliiton joukkojen hyökkäävän muilla suunnilla ajan ostamiseksi.


title: Operaatio Margarethe

text: Saksassa oltiin hyvin perillä siitä, että Unkariin ei voitu luottaa liittolaisena. Italian antautuminen teki mahdolliseksi Saksan muiden liittolaisten, kuten Suomen, Unkarin ja Romanian seurata Italian esimerkkiä, jolloin alettiin valmistella Unkarin mahdollista miehitystä. Miehityssuunnitelma valmistui jo syyskuun aikana ja se sai peitenimen operaatio Margarethe. Operaation toimeenpanolle ei katsottu vielä tuolloin olleen välitöntä aihetta. Unkarin miehitys olisi sitonut joukkoja, joita tarvittiin muualla. Marraskuussa 1942 Saksan ulkoministeriön virkamies Edmund Veesenmayer laati ulkoministeri von Ribbentropille raportin, jonka mukaan Unkarin tilanne vaati päättäväistä toimintaa. Veesenmayer oli tavannut Budapestissa unkarilaisen äärioikeiston poliitikkoja ja hän piti mahdollisena poliittista ratkaisua. Horthy oli kuitenkin eristettävä "taantumuksellisista" neuvonantajistaan. Helmikuuhun 1944 mennessä neuvostojoukot olivat kuitenkin saavuttaneet eteläisellä rintaman osuudella huomattavia voittoja, mikä pakotti saksalaiset jouduttamaan operaatio Margarethen valmisteluja. Unkarin mahdollinen antautuminen olisi saartanut Romanian ja vaarantanut Saksan aseman Balkanilla. Hitler antoi operaation toteuttamisen ohjeet 28. helmikuuta. Niiden mukaan miehitykseen ryhdyttäisiin 19. maaliskuuta.


title: Operaatio Margarethe

text: Saksalaisten suunnitelman mukaisesti Horthy kutsuttaisiin Klessheimiin ennen miehityksen toteuttamista. Siellä hänet peloteltaisiin nimittämään uusi Saksan kanssa yhteistyötä tekevä hallitus. Kutsu saapui 15. maaliskuuta. Annettu virallinen syy tapaamiselle oli keskustelu unkarilaisjoukkojen vetämisestä pois itärintamalta Karpaattien puolustamiseksi. Unkarilaiset ymmärsivät tilanteen olevan vaarallinen ja esimerkiksi Saksan joukkojen keskitykset maan rajoille olivat tiedossa. Yleisesikunnan päällikkö kenraalieversti Ferenc Szombathelyi selitti Horthylle, että sotilaallinen vastarinta ei ollut mahdollista ja Horthyn olisi matkustettava tapaamiseen. Kállay oli puolestaan tapaamista vastaan, koska valtionhoitajan poissaolo teki maasta poliittisesti ja sotilaallisesti puolustuskyvyttömän. Horthy kääntyi lopulta Szombathelyin kannalle ja päätti matkustaa tapaamaan Hitleriä.


title: Operaatio Margarethe

text: Horthy saapui Klessheimiin 18. maaliskuuta mukanaan hallituksensa johtavia henkilöitä. Heti tapaamisen aluksi Hitler selitti epäilevänsä Unkarin valmistelevan italian kaltaista petosta ja hän kertoi myös päätöksestään miehittää Unkari. Raivostunut Horthy ryntäsi ulos ja halusi katkaista neuvottelut. Szombathelyi ja muut hänen mukanaan saapuneet unkarilaiset saivat kuitenkin hänet jatkamaan neuvotteluja. Horthy yritti turhaan vakuuttaa Hitlerille, että mitään petosta ei tapahtuisi. Hän kieltäytyi kuitenkin allekirjoittamasta saksalaisten valmistelemaa julistusta, jonka mukaan saksalaiset joukot marssisivat Unkariin Horthyn suostumuksella. Keskustelujen jatkuessa Horthy otti kuitenkin taipuvamman kannan. Hitler lupasi, että saksalaiset joukot voitaisiin vetää pois kunhan tilanne vakiintuisi. Tällöin Horthy antoi viimein ymmärtää, että saksalaiset eivät kohtaisi vastarintaa tekemättä kuitenkaan muodollista suostumusta miehitykselle. Horthy suostui myös nimittämään uuden hallituksen. Saksalaiset joukot ylittivät Unkarin rajan aamuyöllä 19. maaliskuuta. Koko maa miehitettiin vain muutamassa tunnissa. Maan pääkaupunki Budapestiin saksalaisjoukot saapuivat varhain aamulla moottorimarssein ja rautateitä pitkin. Saksalaiset eivät kohdanneet vastarintaa, vaan maassa olleet Unkarin armeijan yksiköt vetäytyivät kasarmeihinsa.


title: Operaatio Margarethe

text: Hitlerin nimittämä valtakunnanvaltuutettu Veesenmayer oli vastuussa Unkarin hallinnosta miehityksen jälkeen. Hänen ensimmäinen tehtävänsä oli yhteistyöhaluisen hallituksen kokoaminen. Unkarin Berliinin lähettiläs Döme Sztójaysta tehtiin uuden hallituksen pääministeri ja muuten hallitus koottiin entisen hallituspuolueen oikeistosiivestä, sekä kahdesta äärioikeistolaisesta ryhmittymästä. Veesenmayer käytti maan todellista valtaa, mutta muuten saksalaisen miehityshallinnon henkilöstön määrä jäi pieneksi. Miehityshallinto toimi pääasiassa yhteistyötä tehneiden unkarilaisten varassa. Horthylle oli ehdotettu tehtävistään luopumista ja vetäytymistä kotitilalleen Kenderesiin. Tähän hän ei suostunut, van hän jäi Budan linnaan. Horthy oli kuitenkin eristetty entisistä neuvonantajistaan ja hän vältti julkisia esiintymisiä. Pääministeri Kállay oli paennut Turkin lähetystöön Budapestissa. Saksalaisten miehitettyä Budapestin Hitler järjesti seremonian Berghofissa, jossa Wehrmachtin sotamarsalkat julistivat uskollisuuttaan johtajalleen. Gerd von Rundstedt lukiessa marsalkoiden allekirjoittamaa lausuntoa Hitler liikuttui niin, että marsalkat pelkäsivät hänen mielenterveytensä puolesta.


title: Operaatio Margarethe

text: Unkarissa saksalaiset pääsivät päätavoitteisiinsa. Unkarilaiset joukot pidettiin rintamalla ja maan taloudelliset voimavarat olivat kokonaan Saksan käytössä. Talous oli miehityksen jälkeen sekasorrossa ja tilannetta pahensivat liittoutuneiden maahan tekemät ilmapommitukset. Unkarin armeija oli ensin aiottu riisua aseista, mutta rintamatilanteen takia tästä luovuttiin. Sztójayn hallitus tukahdutti opposition, jonka jäsenistä monet päätyivät vankileireille. Vapaaksi jääneet fasistien vastaiset toimijat perustivat kattojärjestökseen Unkarilaisen rintaman. Unkarin miehitys avasi saksalaisille myös tilaisuuden ratkaista viimein Unkarin juutalaiskysymys. Lopullista ratkaisua suorittamaan lähetettiin Adolf Eichmannin johtama komennuskunta, joka toimi yhdessä unkarilaisten kanssa. Huhtikuussa juutalaisia alettiin koota gettoihin ja kokoamisleireille. 435 000 henkilöä joutui pakkosiirtojen kohteeksi ja monet heistä saivat surmansa Auschwitzin keskitysleirillä. Horthy katkaisi viimein kuljetukset heinäkuussa kansainvälisen arvostelun jälkeen.


title: Operaatio Margarethe

text: Saksan sotaonni itärintamalla ei kääntynyt enää heidän edukseen. Romania päätti tehdä aselevon 23. elokuuta ja Horthy ryhtyi toimiin Unkarinkin irrottamiseksi sodasta. Moskovaan saapunut unkarilainen valtuuskunta allekirjoitti aseleposopimuksen 11. lokakuuta. Horthy ilmoitti aselevosta Veesenmayerille 15. lokakuuta ja samana päivänä radiossa luettiin hänen julistuksensa Unkarin kansalle. Antautumista ei kuitenkaan oltu valmisteltu kunnolla ja tuloksena oli epäselvien ohjeiden takia sekasorto. Unkarilaiset yksiköt jatkoivat taistelua neuvostojoukkoja vastaan. Hitlerin vastaus Horthyn toimille oli operaatio Panssarinyrkki. Budapestissa Otto Skorzenyn johtamat SS-miehet valtasivat Budan linnan ja Horthy vietiin vankina Saksaan hänen peruttuaan ensin aselepojulistuksensa. Unkarin johtoon nostettiin nuoliristiliikkeen johtaja Ferenc Szálasi. Unkari oli nyt viimeinen Saksan liittolainen Romanian, Bulgarian ja Suomen irrottauduttua sodasta elo-syyskuun aikana. Szlásin hallitus toimi Unkarissa aina 29. maaliskuuta 1945 saakka, jolloin neuvostojoukkojen eteneminen pakotti sen lopulta siirtymään Itävaltaan. Viimeiset saksalaisjoukot poistuivat Unkarista 4. huhtikuuta.


title: Helvi Vasara

text: Helvi Helena Vasara, o.s. "Jaakkola" (6. heinäkuuta 1910 Kiukainen – 18. tammikuuta 1998 Helsinki) oli suomalainen filosofian maisteri ja kirjallisuuden kääntäjä.


title: Helvi Vasara

text: Helvi Vasaran vanhemmat olivat Väinö Nestori Jaakkola (1886–1964) ja Edla Hellin Maria Eskola (1889–1967). Hän oli naimisissa vuodesta 1936 maanviljelysneuvos Risto Vasaran (1908–1975) kanssa. Lapset: Eero-Heikki (1939), Matti (1941), Heli (1943) ja Ilkka (1946).


title: Teuvo Pohjolainen

text: Teuvo Pohjolainen (s. 1945) on suomalainen julkisoikeuden professori.


title: Teuvo Pohjolainen

text: Pohjolainen suoritti Tampereen yliopistossa hallintotieteen kandidaatin tutkinnon vuonna 1970, lisensiaatin tutkinnon 1974 ja hän väitteli hallintotieteiden tohtoriksi vuonna 1980. Hän on toiminut Joensuun yliopiston vararehtorina vuosina 1998-2009 ja Itä-Suomen yliopistohankkeen akateemisena asiantuntijana 2007-2009. Pohjolainen nimitettiin Joensuun yliopiston julkisoikeuden professoriksi 1995. Vuodesta 2010 alkaen Itä-Suomen yliopiston professori emeritus. Sitä ennen hän työskenteli apulaisprofessorina ja professorina Joensuun, Lapin ja Tampereen yliopistoissa. Hän on tutkinut hallinto-oikeutta ja valtiosääntöoikeutta.


title: Teuvo Pohjolainen

text: Pohjolainen oli valtiosääntökomitean ja toisen valtiosääntökomitean päätoiminen sihteeri vuosina 1973-1974 sekä perusoikeuskomitean sihteeri 1978-1979. Oikeusturva-asiain neuvottelukunnan puheenjohtajana hän toimi 2001-2005. Pohjolainen on ollut jäsenenä useissa komiteoissa ja työryhmissä sekä asiantuntijana lainvalmisteluhankkeissa.


title: Teuvo Pohjolainen

text: Teuvo Pohjolainen on naimisissa Eva-Lisa o.s. Oksasen kanssa. Heillä on tytär Anna-Elina Pohjolainen s. 1970.


title: Habib Allah Kalakani

text: Habib Allah Kalakani (lempinimeltään "bačče-je saqqa", s. noin 1890 – k. 1. marraskuuta 1929) oli Afganistanin emiiri seitsemän kuukauden ajan vuonna 1929. Tadžikkitaustaisen Kalakanin kapinalliset olivat syrjäyttäneet uudistusmielisen paštutaustaisen Afganistanin kuninkaan Aman Allah Khanin ja palauttaneet maan konservatiivisten uskonnollisten johtajien käsiin. Kalakani itse julistautui emiiriksi. Lopulta kuitenkin Muhammad Nadir Khanin ja hänen veljiensä joukot kukistivat hänen hallintonsa ja Kalakani teloitettiin marraskuussa 1929.


title: Habib Allah Kalakani

text: Habib Allah Kalakanin tausta on paljolti hämärän peitossa. Kalakanilla ei ollut ylhäistä taustaa. Hän oli etniseltä taustaltaan tadžikki ja hän oli syntynyt vuoden 1890 paikkeilla Kalakanin (tai Kala Kan) kylässä Kabulin pohjoispuolella. Hänen vihollisensa käyttivät hänestä halveksivaa nimeä "bačče-je saqqa", eli vedenkantajan lapsi. Sittemmin hän teki uraa teekauppiaana, sotilaana ja lopulta oman yksityisen armeijansa johtajana. Karismaattisen ja opportunistisen Kalakanin onnistui koota taakseen huomattavan kannattajien joukon sekalaisista aineksista, jotka nousivat kapinaan Afganistanin kuningas Aman Allah Khania vastaan. Aman Allah oli nostattanut vihaa Afganistanin konservatiivisessa yhteiskunnassa lukuisilla maallisilla uudistuksillaan ja maassa oli syttynyt useita erillisiä kapinoita. Kalakanin johtaessa omia kapinallisiaan kohti Kabulia tammikuussa 1929 Aman Allah pakeni Rolls-Roycellaan Kandahariin jättäen valtaistuimen veljelleen ’Inajat Allah Khanille. Kalakani pakotti tämän luopumaan valtaistuimestaan kuitenkin jo kolmen päivän jälkeen. Afganistanin kuninkaallisesta palatsista Kalakani löysi suuren summan brittien Afganistanin hallitsijalle antamaa rahaa, jota hän käytti liittolaisten ostamiseksi. Aman Allah yritti vielä epäonnistuen kukistaa Kalakania Dorranien ja hazaroiden tuella. Tämän osoittauduttua mahdottomaksi Aman Allah pakeni Intian kautta Eurooppaan.


title: Habib Allah Kalakani

text: Kalakani otti emiirin arvonimen ja teki tyhjäksi Aman Allahin maalliset uudistukset. Virkamiesten sijaan oikeuslaitosta ja koulutusjärjestelmää hallitsivat nyt uskonoppineet. Naisten huntupakko palautettiin ja asevelvollisuus lakkautettiin. Museoita ja kirjastoja ryösteltiin. Toimien tarkoituksena oli esittää uusi emiiri hurskaana islamin puolustajana. Tästä huolimatta uudella emiirillä oli mittavia ongelmia. Maan paštuille ajatus tadžikkitaustaisesta hallitsijasta ei sopinut. Jo lähes kahdensadan vuoden ajan Afganistanin hallitsijat olivat tulleet vain paštujen Dorrani-klaanista. Kalakani onnistui myös britit tukien avoimesti Keski-Aasian vastarintataistelijoita Neuvostoliitossa, minkä pelättiin johtavan Neuvostoliiton väliintuloon Afganistanissa. Niinpä kun kolmannen afgaanisodan sankari Muhammad Nadir Khan siirtyi Afganistanin rajaseudulle Intiasta britit eivät estäneet hänen toimiaan.


title: Habib Allah Kalakani

text: Viiden veljensä kanssa Nadir alkoi koota Kalakanin vastaista laškar-armeijaa Durand-linjan molemmilta puolilta. Kalakani pyrki turhaan neuvottelemaan vaarallisen vastustajansa kanssa. Nadirin joukot hyökkäsivät kesällä 1929 ja Kabulin puolustus murrettiin elokuussa. Kalakani antautui vapaaehtoisesti ilmeisesti saatuaan turvatakuut vangitsijoiltaan. Turvatakuista huolimatta Kalakani ja hänen hallintonsa sisäpiiriläiset teloitettiin 1. marraskuuta. Nadir julistettiin Afganistanin kuninkaaksi nimellä Muhammad Nadir Šah ja Barzakai-dynastian valta oli näin palautettu.


title: Heinäkutoja

text: Heinäkutoja ("Ploceus superciliosus") on kutojien heimoon kuuluva varpuslintu.


title: Heinäkutoja

text: Heinäkutojaa tavataan Afrikan länsi-, keski- ja itäosissa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: George Corliss

text: George Henry Corliss (2. kesäkuuta 1817 Easton, New York, Yhdysvallat – 21. helmikuuta 1888) oli yhdysvaltalainen koneinsinööri ja keksijä. Hän kehitti uuden höyrykonerakenteen, jota pidetään suorituskyvyn parannuksen vuoksi yhtenä 1800-luvun merkittävimpänä keksintönä. Yhdysvalloista alkoi 1800-luvun puolivälin jälkeen kehittymään maailman suurin teollisuusmaa. Tärkeä keksintö tässä muutoksessa oli Corlissin höyrykone, jonka taloudellisuuden vuoksi pystyttiin ottamaan höyrykoneita käyttöön uusilla teollisuusaloilla. Corlissin parhaiten tunnettu höyrykone oli "vuosisadan kone", joka rakennettiin vuonna 1876 Philadelphiassa "Centennial Exposition"-nimellä pidettyyn maailmannäyttelyyn.


title: George Corliss

text: Corliss kävi koulua 14-vuotiaaksi ja toimi sitten kauppa-apulaisena läheisessä Greenvichin kaupungissa. Vuonna 1834 hän jatkoi koulua Castletonissa Vermontin puolella ja valmistui vuonna 1834. Tämän jälkeen hän perusti oman kauppansa Greenvichiin. Corliss oli jo varhain kiinnostunut tekniikasta ja haki patenttia kenkien ja paksujen nahkojen ompelukoneelle vuonna 1841. Vuonna 1844 Corliss muutti Providenceen, Rhode Island etsiäkseen rahoitusta ompelukoneelleen. Providencessä hän aluksi työskenteli Fairbanks, Bancroft & Companyn pajassa piirtäjänä. Samaan aikaan hän kiinnostui höyrykoneiden parantamisesta, joita tuohon aikaan pidettiin tehottomina tai vain vesivoiman täydentäjinä.


title: George Corliss

text: Vuonna 1848 Corliss aloitti yhdessä John Barstow'n ja E.J. Nightingalen kanssa yrityksen nimellä Corliss, Nightingale & Company. Samana vuonna yritys rakensi ensimmäisen höyrykoneensa perustuen Corlissin parannuksiin. Yritys perusti uuden tehtaan Providenceen, laajensi vuosien mittaan toimintaansa ja Corlissin kuolinvuonna 1988 yritys työllisti 1000 henkeä. Vuonna 1849 Corliss sai patentoitua höyrykoneissaan käyttämänsä venttiilikoneiston, jossa oli kiertoluistiventtiili.


title: George Corliss

text: Corliss kokosi höyrykoneensa standardoiduista osista pitäen siten hinnat kurissa ja samalla helpottaen huoltoa. Tämä teki koneista tehtaiden ja myllyjen omistajien mielestä houkuttelevia. Suurin myyntivaltti oli kuitenkin taloudellisuus, koska hiilen kulutus oli noin 30% kilpailijoita pienempi. Höyrykoneiden avulla myllyt saattoivat siirtyä pois vesistöjen ääreltä. Corlissin höyrykoneet ja pienipalkkaiset maahanmuuttajat olivat Yhdysvaltain teollisen mahdin perusta 1800-luvun lopulta ja 1900-luvun alussa.


title: George Corliss

text: Uran kohokohtana voidaan pitää Philadelphian maailmannäyttelyyn vuonna 1876 voimanlähteeksi valittua höyrykonetta. Tämä 1800-luvun höyrykoneista suurin oli 14 metriä korkea, siinä oli kaksi 1,1 metrin sylinteriä ja halkaisijaltaan 9,1 metrin vauhtipyörä. Pyörimisvauhti oli noin 100 kierrosta minuutissa. Tehoa koneessa oli 1400 hevosvoimaa. Luotettavia Corlissin höyrykoneita on yhä käytössä joissakin tislaamoissa.